‘Money laundering’ punca lambakan rumah mewah?

BANGI, 15 Jamadilakhir 1442H, Khamis – Sikap pemaju yang mengabaikan jumlah permintaan dan sasaran bagi sektor perumahan antara punca utama berlakunya lambakan unit kediaman yang tidak terjual.

Walhal, sedia maklum permintaan yang tinggi bagi sektor perumahan adalah unit kediaman kos rendah dan sederhana, namun tidak diambil peduli oleh pemaju atas alasan pasaran tersebut tidak memberikan keuntungan yang besar.

Timbul persoalan mengapa pemaju masih terus membina unit kediaman baharu, sedangkan mengetahui permintaan terhad dan unit kediaman sedia ada yang tidak terjual masih tinggi (oversupply).

Mengulas perkara itu, Ahli Jawatankuasa Pusat Ikatan Muslimin Malaysia (ISMA), Ir Ts Lukman Al Hakim Mohamad tidak menolak kemungkinan pemaju terus membina unit kediaman mewah – walaupun banyak tidak terjual – disebabkan berlakunya ‘money laundering’ dalam industri pembinaan unit kediaman di Malaysia.

“Ini bermaksud, para pemaju membangunkan projek perumahan bukan untuk memenuhi permintaan pasaran atau membuat keuntungan, tapi sekadar ‘membersihkan dana’ yang diperolehi dari urusan perniagaan haram yang bersalahan dengan undang-undang negara.

“Justeru menjadi tanggungjawab kerajaan untuk menguatkuasakan undang-undang terutamanya bagi memastikan undang-undang berkaitan ‘antimoney laundering’ turut mencakupi industri pembinaan di Malaysia,” katanya dalam kenyataan hari ini.

Beliau menegaskan, jika tiada tindakan diambil, pelbagai inisiatif dan program yang dilaksanakan oleh kerajaan akan menjadi sia-sia termasuk Dasar Perumahan Nasional 2.0 (2018-2025) dan pelbagai insentif yang diperkenalkan untuk mempromosi pemilikan rumah dalam kalangan rakyat.

“Kita harus belajar dari beberapa negara maju dunia lain contohnya Australia yang turut bergelut dengan isu yang sama.

“Sebagai contoh Credit Suisse menjangkakan pada tahun 2015, lebih AS$60 billion dana dari China yang tidak dapat dipastikan sumbernya akan masuk ke pasaran hartanah di Australia sehingga tahun 2020,” katanya.

Sebelum ini media melaporkan, sebanyak 57,390 unit kediaman siap dibina tidak terjual bernilai RM42.49 bilion menjadikan isu ‘overhang’ kekal sebagai masalah negara yang masih belum dapat diselesaikan secara efektif.

Pengarah Penyelidikan Rahim & Co International, Sulaiman Saheh berkata, Johor, Selangor dan Kuala Lumpur mencatatkan jumlah kediaman tidak terjual tertinggi di negara ini.

“Kediaman siap dibina tidak terjual terus meningkat pada suku ketiga 2020 kepada 57,390 unit yang terdiri daripada kediaman konvensional, pangsapuri servis dan pejabat kecil pejabat rumah (SOHO).

“Dari segi kediaman yang tidak terjual, angkanya agak besar dan ia meningkat dan bernilai melebihi RM42 bilion dalam pasaran sekarang,” katanya.


ISMA terus dukung perjuangan Tanah Rizab Melayu

Oleh Siti Hafidah Abd Ghaffar

BANGI, 23 Safar 1442H, Ahad – Peringatan Persatuan Pengguna Islam Malaysia (PPIM) yang merayu semua pihak bekerja keras mempertahankan isu Tanah Rizab Melayu mendapat reaksi positif dari – gerakan yang menjunjung tinggi Perlembagaan – Ikatan Muslimin Malaysia (ISMA).

Ini selepas Presidennya, Haji Aminuddin Yahaya sekali lagi mengulangi pendirian untuk menyokong gesaan yang memberi manfaat serta kebaikan kepada orang Melayu itu.

Sokongan itu bertitik tolak kepada peringatan Ketua Aktivis PPIM, Datuk Nadzim Johan yang memberi amaran, nasib orang Melayu boleh menjadi seperti etnik Islam Rohingya dan Melayu Champa jika isu tersebut tidak ditanggani secara bersungguh-sungguh mulai dari sekarang.

“ISMA menyokong kembalikan Tanah Rizab Melayu,” katanya ketika dihubungi Ismaweb.net, hari ini.

Sebelum ini, Aminuddin yang juga Pengerusi Pertubuhan Pembela-Pembela Islam (PEMBELA) pernah menggesa, kerajaan menubuhkan satu kementerian baharu bagi menjaga Tanah Rizab Melayu.

Beliau mengesyorkan kerajaan menamakan ia sebagai Kementerian Tanah dan Hak Peribumi.

Jelasnya, cadangan dikemukakan itu ekoran kebimbangan PEMBELA akan kehilangan sebahagian besar Tanah Rizab Melayu yang kini hanya tinggal sekitar 12 peratus sahaja.

“Ia mesti diganti balik dengan nilaian yang sama bagi mengembalikan semula hak orang Melayu yang telah dicabuli seperti yang terkandung dalam Perlembagaan Persekutuan Fasa 89 dan 89 (3) serta Wasiat Raja-Raja Melayu.

“Oleh itu, PEMBELA menggesa supaya kerajaan menubuhkan Kementerian Tanah dan Hak Pribumi,” tegasnya.

Bukan itu sahaja, PEMBELA juga pada 2 September lalu menggesa, polis dan Suruhanjaya Pencegahan Rasuah Malaysia (SPRM) untuk mengambil tindakan tegas ke atas pengusaha kebun durian yang didakwa meneroka tanah secara haram di Pahang.

Aminuddin menuntut supaya tanah berkeluasan 4,400 hektar itu dijadikan Tanah Rizab Melayu kerana menurutnya terlalu banyak tanah yang diceroboh dan tidak diganti.


12 rangkaian bar Holywings di Jakarta ditutup akibat hina Islam

JAKARTA, 30 Zulkaedah 1443H, Khamis – Pihak berkuasa Indonesia menutup operasi bar dan rangkaian restoran Holywings di Jakarta kerana tidak memiliki lesen untuk menghidangkan alkohol.

Bar itu mulai tular dan menerima tentangan hebat di Indonesia susulan membuat promosi menawarkan minuman alkohol percuma untuk individu bernama Muhammad atau Maria.

Polis berkata, pekerja bar tersebut melakukan promosi itu dalam usaha untuk memenuhi sasaran jualan.

Namun, promosi itu yang disifatkan menghina agama Islam telah menimbulkan rasa berang kumpulan agama dan umat Islam di sana hingga mendorong kepada siasatan polis.

Berikutan itu, enam pekerja Holywings didakwa mengikut undang-undang menghina agama, yang boleh dihukum penjara lima tahun sehingga maksimum 10 tahun.

Dalam catatan media sosial yang kemudiannya dipadamkan, bar itu menawarkan sebotol gin percuma untuk pelanggan bernama Muhammad atau Maria setiap Khamis.

Rangkaian bar dan restoran itu memohon maaf atas promosi tersebut, yang dikatakan dibuat tanpa pengetahuan pihak pengurusan.

Indonesia memenjarakan lebih 150 orang, kebanyakannya daripada agama minoriti, sejak undang-undang menghina agama diluluskan pada 1965, berdasarkan data yang dikumpulkan oleh Human Rights Watch.

Sementara itu, Ketua Umum Kongres Perikatan Pekerja Indonesia (KASBI), Nining Elitos berkata, syarikat Holywings tidak seharusnya terlepas daripada tanggungjawab terhadap enam pekerja mereka yang kini dikenakan tindakan undang-undang.

Menurutnya, Holywings seolah-olah ‘mengorbankan’ pekerjanya sendiri.

“Holywings juga tidak boleh melepaskan tanggungjawabnya kepada pekerjanya juga. Apabila sampai ke proses undang-undang seperti ini, pekerja kemudian menjadi mangsa lagi,” kata Nining ketika dihubungi CNNIndonesia.com.

Nining berkata, daripada segi hubungan pekerjaan, seseorang pekerja lazimnya bekerja atas arahan pihak atasan.

Enam kakitangan Holywings yang dinamakan sebagai suspek ialah pengarah kreatif, ketua kumpulan promosi, kunpulan kempen, kumpulan rumah produksi, pereka grafik dan pentadbir media sosial.

Justeru, Nining turut mengingatkan syarikat supaya menunaikan kewajipan mereka terhadap pekerja. – Agensi


Agenda kebangsaan dirosakkan pemimpin Melayu sendiri?

BANGI, 1 Jamadilawal 1443H, Isnin – “Adakah dengan meletakkan nama-nama dalam bahasa Inggeris ini akan menjadikan kita pandai berbahasa Inggeris atau maju.

“Naif dan cetek sangat kita beranggapan meletakkan tanda-tanda Barat itu menjadikan kita pandai berbahasa Inggeris, sehingga tenggelam semua jati diri, asal-usul bangsa dan negara.”

Demikian luahan Prof Dr Mohd Ridhuan Tee Abdullah bila memikirkan tindakan pihak berkuasa mendahulukan bahasa Inggeris berbanding bahasa kebangsaan bermula daripada papan tanda, sehingga semua arahan dan tanda-tanda dalam bangunan serta pejabat.

“Kenapa nama-nama bahasa Melayu langsung tidak didaulatkan. Jika kita semua benar-benar sayangkan negara ini, kenapa tidak cadangkan nama-nama yang mempunyai jati diri.

“Nampak sangat kedudukan bahasa Melayu atau Jawi sangat hina di mata ultra kiasu. Sebab itu mereka menentang apa jua identiti termasuk Jawi.

“Salah siapa? Kenapa sebuah negara asal-usulnya bernama Tanah Melayu, berakhir dengan hilang identiti dan jati diri Melayu?” soalnya.

Prof Ridhuan Tee mengakui pernah menegur pihak berkuasa tempatan (PBT) di Terengganu kerana menggunakan nama dan papan tanda serta tanda arah jalan dalam bahasa Inggeris namun masih belum mendapat jawapan.

“Ini belum bercakap tentang bangunan UMNO dan PWTC (Putra World Trade Centre). UMNO itu sendiri adalah akronim daripada bahasa Inggeris, United Malaysia National Organization. Hina sangatkah jika dinamakan PERKEMBAR (Pertubuhan Kebangsaan Melayu Bersatu)? Tidak glamourkan PERKEMBAR?” soalnya.

Sehubungan itu, beliau tidak menolak kemungkinan bahawa bukan pihak lain yang merosakkan agenda kebangsaan sebaliknya pemimpin Melayu itu sendiri.

“Orang atau bangsa lain hanya mengambil kesempatan,” katanya.

BACA PENUH ULASAN PROF DR MOHD RIDHUAN TEE ABDULLAH DI KOLUMNIS ISMAWEB.NET


Hujan lebat di kebanyakan negeri Semenanjung

BANGI, 1 Syawal 1443H, Isnin – Kebanyakan negeri di Semenanjung dijangka mengalami hujan lebat, ribut petir dan angin kencang, ketika umat Islam menyambut sambutan 1 Syawal hari ini.

Menurut Jabatan Meteorologi Malaysia (MetMalaysia) dalam amaran yang dikeluarkan pada 1 tengah hari ini menjangkakan keadaan cuaca buruk berkenaan sehingga jam 5 petang.

Amaran itu membabitkan keseluruhan negeri Perlis, Kedah, Pulau Pinang dan Perak.

Keadaan sama dijangka berlaku di Jeli, Kelantan dan beberapa daerah di Pahang iaitu Tanah Tinggi Cameron, Lipis, Raub, Bentong, Bera dan Rompin.

Turut dijangka terkesan adalah Selangor, Wilayah Persekutuan Kuala Lumpur dan Putrajaya serta Negeri Sembilan (Jelebu, Kuala Pilah, Jempol dan Tampin).

Sementara, amaran turut dikeluarkan ke atas Melaka (Jasin) Johor (Tangkak, Segamat, Muar, Batu Pahat, Kluang, Mersing dan Kota Tinggi).

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.


Jerman hadkan himpunan maksimum 10 orang sebelum Tahun Baharu

BERLIN, 17 Jamadilawal 1443H, Rabu – Jerman memperkenalkan langkah baharu mengekang penularan COVID-19 sebelum Ambang Tahun Baharu, termasuk mengehadkan perhimpunan persendirian untuk rakyat yang sudah menerima vaksin kepada maksimum 10 orang, kata Canselor Olaf Scholz.

Tidak lama selepas sekatan pergerakan di seluruh negara, Scholz juga bersetuju dengan Ketua Menteri di 16 negeri Jerman untuk menutup kelab serta pusat hiburan dan hanya membenarkan acara besar, termasuk perlawanan bola sepak tanpa penonton.

“Kita tidak boleh menutup mata kepada gelombang seterusnya.

“Coronavirus tidak akan cuti Krismas,” katanya kepada pemberita selepas perbincangan itu.

Beliau juga yakin hanya beberapa minggu sebelum varian Omicron menjadi dominan di Jerman.

Scholz akan bertemu semula Ketua Menteri pada 7 Januari untuk membincangkan situasi COVID-19.

Selain itu, Jerman juga akan meningkatkan kempen vaksinasi penggalaknya.

Sekitar 70.4 peratus daripada populasi Jerman – kira-kira 83 juta – telah diberi vaksin sepenuhnya dengan 32.6 peratus sudah menerima suntikan penggalak.

Institut Robert Koch (RKI) untuk penyakit berjangkit telah mengesyorkan langkah yang lebih ketat, termasuk memperkenalkan sekatan hubungan maksimum dengan segera dan mengehadkan perjalanan kepada perkara yang benar-benar perlu.

RKI melaporkan 23,428 jangkitan baharu pada hari Selasa dan 462 kematian, menjadikan jumlah keseluruhan kes di Jerman kepada 108,814.

Pakar memberi amaran bahawa varian Omicron boleh menyebabkan gangguan kepada perkhidmatan kecemasan serta bekalan elektrik dan air.

Hospital mungkin menghadapi gelombang kedua pesakit tenat dan kekurangan kakitangan yang besar akibat jangkitan menular dalam kalangan doktor dan jururawat. – Agensi


Kartel projek: SPRM sita 2 helikopter, beku 644 akaun bank

KUALA LUMPUR, 24 Syaaban 1442H, Selasa – Suruhanjaya Pencegahan Rasuah Malaysia (SPRM) menyita dua buah helikopter bersama 644 akaun bank individu dan syarikat dengan simpanan kira-kira RM100 juta, hasil siasatan terhadap kartel projek tender kerajaan.

Pada masa sama, SPRM turut menyita wang tunai berjumlah RM3.5 juta daripada kediaman ketua sindiket terbabit yang bergelar Datuk berusia 47 tahun.

Malah, suruhanjaya itu turut menyita pelbagai aset lain seperti banglo, rumah kedai, dan pejabat yang dianggarkan bernilai RM29 juta selain kereta mewah bernilai RM15.7 juta.

Selain itu, aset dan wang tunai yang disita serta pembekuan akaun itu dilakukan berikutan tangkapan tujuh individu anggota sindiket kartel diketuai lelaki itu, yang memonopoli ratusan tender kementerian dan agensi kerajaan sejak tujuh tahun lalu.

Kartel diketuai lelaki terbabit, dikatakan membolot projek kerajaan menerusi tender dan sebut harga bernilai lebih RM3.8 bilion sejak tahun 2014 hingga kini.

Sumber berkata, ketua sindiket itu menunjukkan kemewahan yang amat luar biasa.

“Selain memiliki nilai hartanah dan wang tunai yang luar biasa jumlahnya, suspek juga memiliki beberapa kereta mewah, sebuah kapal mewah dan dua buah helikopter,” katanya seperti dilapor Berita Harian.

Modus operandi kumpulan kartel projek ini ialah membuka lebih 150 buah syarikat dengan setiap individu yang digunakan nama sebagai pengarah syarikat dibayar gaji antara RM5,000 hingga RM8,000.

“Dipercayai 114 individu digunakan namanya untuk membuka lebih 150 buah syarikat, namun kesemua syarikat itu adalah milik oleh suspek.

“Kesemua syarikat ini akan digunakan secara bergilir-gilir untuk memasuki tender dan sebut harga di kementerian dan agensi kerajaan.

“Maklumat tender dan sebut harga termasuk spesifikasi projek dan harga siling projek akan disalurkan oleh individu dalam kementerian atau agensi,” kata sumber.

Sementara itu, siasatan SPRM mendapati, hampir kesemua syarikat yang digunakan menggunakan maklumat palsu termasuk dari segi kelayakan akademik, sijil profesional mahupun penyata kewangan.

Maklumat palsu itu bagi meyakinkan lembaga tender berhubung keupayaan syarikat-syarikat untuk melaksanakan projek.


Pasangan baru 6 bulan kahwin paling tinggi rekod cerai

KUALA TERENGGANU, 3 Jamadilakhir 1442H, Sabtu – Pasangan paling tinggi direkodkan membuat permohonan cerai di Jabatan Kehakiman Syariah Terengganu (JKST), adalah pasangan yang baru enam bulan mendirikan rumah tangga.

Selain kategori itu, pasangan yang sudah 30 hingga 40 tahun bersama, malah ada daripada mereka yang sudah mempunyai cucu dan cicit juga turut direkodkan memohon perceraian, kata Ketua Hakim Syarie Terengganu, Wan Mohd Zakri Wan Mohd.

Bagaimanapun, katanya, kategori kedua tersebut jarang berlaku dan hanya melibatkan sebilangan kecil kes.

“Sebagaimana perkahwinan tidak mengenal usia, begitu juga dengan perceraian yang tidak mengenal usia,” katanya seperti dilapor Sinar Harian.

Mengulas lanjut, Wan Mohd Zakri berkata, mengikut data yang diambil daripada fail-fail kes sebelum ini, majoriti daripada mereka memohon perceraian kerana tiada kesefahaman.

Namun, lazimnya pihak terlibat tidak mahu mendedahkan alasan sebenar mereka hendak bercerai.

“Hal ini kerana ia melibatkan sensitiviti apabila melibatkan hal dalaman rumah tangga, malah kebanyakannya pula bersetuju untuk bercerai secara baik, maka soal kenapa hendak bercerai tidak dijelaskan secara terperinci.

“Berbeza pula dengan perceraian dengan tuntutan fasakh, ia melibatkan pembuktian dan keterangan maka memerlukan alasan yang kukuh untuk membubarkan perkahwinan mereka,” katanya.

Wan Mohd Zakri berkata, mengikut statistik permohonan perceraian sepanjang tempoh tahun lepas, bilangan permohonan merekodkan penurunan.

Katanya, hanya 1,939 kes didaftarkan berbanding tempoh sama tahun sebelumnya yang mencatat sebanyak 2,090 kes; 1,896 kes (2018); 1,873 kes (2017) dan 1,786 kes (2016).

Menilai situasi itu, beliau berkata, penurunan ini bermungkinan disebabkan pandemik COVID-19 yang melanda negara ini.

Ia termasuk pengoperasian pejabat yang dihentikan semasa Fasa 1, Fasa 2 dan Fasa 3 dalam tempoh Perintah Kawalan Pergerakan (PKP).

“Tempoh pandemik sedikit sebanyak menyekat pergerakan orang awam untuk berurusan di kaunter setempat untuk tujuan pendaftaran sekali gus memberi kesan kepada statistik,” katanya.


UK, Kanada dan Australia sepakat gesa Israel tarik balik bina penempatan haram

LONDON, 13 Zulhijjah 1444H, Ahad – United Kingdom (UK), Kanada dan Australia menyuarakan kebimbangan mendalam terhadap keputusan negara haram, Israel berhubung keputusan untuk membina penempatan di Tebing Barat.

Malah, ketiga-tiga negara itu menggesa supaya Tel Aviv menarik balik keputusan berkenaan demi kepentingan semua pihak.

Menteri-menteri Luar Negara berkenaan dalam kenyataan memaklumkan, tindakan menambah penempatan haram untuk peneroka akan menghalang keamanan selain memberi kesan kepada usaha penyelesaian kedua-dua negara.

“Kami mengutuk sekeras-kerasnya semua bentuk keganasan terhadap orang awam dan menggesa pihak berkuasa memastikan akauntabiliti terhadap semua keganasan.

“Keganasan di Israel dan Tebing Barat mesti dihentikan, Australia, Kanada dan UK berdiri teguh kepada rakyat untuk mempertahankan hak penduduk Palestin untuk menjalani kehidupan secara aman, tanpa rasa takut dan dengan hak asasi mereka dihormati sepenuhnya,” katanya.

Dalam kenyataan, mereka mengulangi untuk terus menyokong keamanan yang komprehensif, adil dan berkekalan di rantau ini, termasuk penubuhan negara Palestin supaya penduduk dapat menjalani kehidupan dalam aman dan keselamatan dengan Israel.

Bagaimanapun, kenyataan berkenaan menegaskan kejayaan itu hanya boleh dicapai melalui rundingan terus antara dua pihak.

Sepanyol juga senada untuk menolak tindakan Israel membina penempatan Yahudi di Tebing Barat dan mengutuk keganasan sambil menyebut keputusan Tel Aviv bertentangan dengan undang-undang antarabangsa.

Malah, perbuatan berkenaan secara jelas menghalang keamanan.

Selasa lalu, Israel meluluskan lebih 5,700 unit penempatan baharu di Tebing Barat sekali gus meningkatkan jumlah penempatan bagi tahun ini melebih 13,000 unit penempatan.

Pengumuman penambahan penempatan baharu itu telah mencetuskan kritikan secara terbuka daripada masyarakat antarabangsa termasuk Pertubuhan Bangsa-Bangsa (PBB).

Agensi itu menganggap aktiviti penempatan Israel menyalahi undang-undang dan menegaskan ia menjejaskan rangka kerja penyelesaian dua negara yang dipersetujui di peringkat antarabangsa. – Agensi


Gempa bumi ke-2 landa Turkiye minggu ini

ANKARA, 8 Syaaban 1444H, Rabu – Gempa bumi berukuran 4.4 skala Richter sekali lagi menggegarkan wilayah tengah Kayseri di Turkiye pada Selasa, menurut agensi berita Anadolu.

Kejadian itu adalah gempa kedua yang berlaku minggu ini, selepas gegaran berukuran 5.6 skala Richter melanda wilayah Malatya pada Isnin, yang mengorbankan sekurang-kurangnya satu nyawa.

Presiden Pengurusan Bencana dan Kecemasan (AFAD) memaklumkan, gempa bumi itu berpusat di daerah Incesu dengan kedalaman 7 kilometer pada 6.16 petang waktu tempatan.

Pemangku Gabenor di Kayseri, Senol Esmer berkata, tiada kerosakan dilaporkan berdasarkan daripada laporan awal.

Gegaran itu berlaku ketika Turkiye dalam fasa menangani impak gempa bumi dahsyat pada 6 Februari lalu, yang mengorbankan sekurang-kurangnya 44,374 nyawa di wilayah selatan negara itu.

Gempa bumi berukuran 7.7 dan 7.6 magnitud itu – berpusat di wilayah Kahramanmaras – menjejaskan kira-kira 13.5 juta orang di 11 wilayah termasuk Hatay, Gaziantep, Adiyaman, Malatya, Adana, Diyarbakir, Kilis, Osmaniye, Sanliurfa dan Elazig.-  Agensi


MAEPS diaktifkan semula untuk ringankan beban hospital: KJ

KUALA LUMPUR, 23 Rejab 1443H, Jumaat – Pusat Kuarantin dan Rawatan COVID-19 (PKRC) di Taman Ekspo Pertanian Malaysia (MAEPS), Serdang yang diaktifkan semula hari ini bagi meringankan beban di hospital daripada menjadi sesak dengan kes melibatkan pesakit COVID-19 bergejala ringan.

Menteri Kesihatan Khairy Jamaluddin berkata, ketika ini didapati banyak pesakit COVID-19 yang dimasukkan ke hospital tidak memerlukan rawatan di Unit Rawatan Rapi (ICU) dan rawatan intensif.

“Contohnya, Hospital Kuala Lumpur (HKL) sudahpun meningkatkan perkhidmatan untuk (kes) bukan COVID-19, jadi kita tak nak nanti semua (kes COVID-19) dirujuk semula ke HKL dan akhirnya jadi sesak.

“Kedua, kita telah melihat sekarang ini banyak kes yang masuk ke hospital yang mempunyai sampingan COVID-19, dia datang sebab rawatan lain, tetapi apabila buat ujian di hospital, didapati dia positif COVID-19,” katanya.

Beliau ditemui pemberita selepas majlis perasmian dan lawatan ke Kompleks Magnetic Resonance Imaging (MRI) dan Projek Naik Taraf Bekalan Gas Perubatan di Pusat Kawalan Kusta Negara (PKKN) Hospital Sungai Buloh, hari ini.

Beliau berkata, perkara itu merumitkan sedikit pengurusan di hospital kerana pesakit tersebut terpaksa diasingkan di wad COVID-19 dan pengasingan pesakit di MAEPS akan memastikan hospital tidak sesak serta mempunyai fleksibiliti untuk mengurus katil.

Sementara itu, menerusi hantaran di laman Twitter, Khairy berkata, pembukaan semula MAEPS adalah satu langkah awalan sekiranya memerlukan.

Menurutnya, hal itu kerana ketika ini pesakit COVID-19 kategori satu dan dua yang berisiko tinggi turut diterima masuk ke hospital sebagai langkah awal.

“Langkah ini dibuat kerana jumlah kes tinggi dan jika keadaan mendesak, pesakit COVID-19 berisiko tinggi boleh terus diberikan intervensi awal. Hospital pula boleh fokus kepada pesakit COVID-19 kategori tiga hingga lima dan dalam masa yang sama tidak perlu menjejaskan operasi kes bukan COVID-19,” katanya.

Semalam, Khairy pada sidang media berkata, PKRC di MAEPS akan diaktifkan semula bermula hari ini bagi merawat kes berisiko rendah.

Selain itu dalam sidang media hari ini, beliau berkata, hanya 10 hingga 15 peratus bekas pesakit COVID-19 mempunyai komplikasi ‘Long COVID’ atau jangka panjang dengan kebanyakannya adalah golongan berisiko.

“Kita mempunyai protokol merawat ‘Long COVID’, terutamanya melalui penjagaan rehabilitatif. Saya telah meminta supaya kita meningkatkan lagi rawatan rehabilitasi untuk COVID-19 yang berpanjangan. Jadi kita memberi perhatian kepada kes Long COVID ini terutamanya mereka yang dalam kategori berisiko tinggi,” katanya.

Selain itu, beliau berkata kontak rapat pesakit COVID-19 hanya perlu menggunakan kit ujian pantas (RTK) Antigen COVID-19, kerana ujian saringan tindak balas rantai polimerase masa nyata (RT-PCR) akan mengesan virus itu walaupun kadar kebolehjangkitan sangat rendah.

“Sebab itu kita tidak sarankan PCR digunakan dalam semua keadaan, RTK mencukupi kerana ia dapat kesan mereka yang mempunyai viral load yang tinggi.

“Sebab itu kita yakin dengan protokol baharu, kontrak rapat, kalau dah booster (dos pengalak), hanya perlu buat RTK sebab itu dapat saring mereka yang mempunyai kadar kebolehjangkitan yang tinggi,” katanya.

Semalam, Khairy mengumumkan individu berumur 18 tahun ke atas yang menjadi kontak rapat kepada kes positif COVID-19 yang menerima dos penggalak dan tidak bergejala pada hari pertama, tidak perlu menjalani kuarantin bermula 1 Mac.

Dalam isu berasingan, Khairy berkata beliau telah meminta Kementerian Kesihatan (KKM)  membuat analisis menyeluruh terhadap isu kekurangan jururawat di hospital.

“Saya nak selesaikan betul-betul (isu) kekurangan jururawat kita, semalam pun saya ada dialog dengan kesatuan-kesatuan, pekerja, staf kumpulan pelaksana di KKM, mereka pun cakap benda yang sama. Saya mahu mencari punca dan mungkin selepas selesai isu doktor kontrak saya nak lihat pula kepada kumpulan pelaksana,” katanya. – Bernama


Pegawai kerajaan rugi RM370,000 diperdaya Macau Scam menyamar LHDN

KUANTAN, 26 Zulkaedah 1442H, Rabu – Seorang pegawai kerajaan kerugian RM370,000 setelah diperdayakan sindiket Macau Scam yang menyamar sebagai kakitangan Lembaga Hasil Dalam Negeri (LHDN), bulan lepas.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata mangsa berusia 33 tahun mendakwa dihubungi oleh seorang suspek lelaki pada 17 Jun lepas, memaklumkan syarikat miliknya tidak membayar cukai untuk tempoh yang lama.

Mangsa yang menafikan dirinya mempunyai kaitan dengan syarikat itu mendakwa diminta berurusan dengan seorang polis berpangkat Inspektor kononnya dari Ibu Pejabat Polis Kontinjen (IPK) Pahang kerana syarikat itu juga terlibat dalam siasatan jenayah penggubahan wang haram.

“Inspektor itu dikatakan meminta bayaran RM120,000 sebelum 21 Jun bagi menyelesaikan siasatan tanpa tangkapan dan mangsa yang bimbang dengan ugutan itu, mendakwa telah membuat beberapa transaksi pemindahan dalam talian semua wang simpanannya kepada suspek.

“Bagaimanapun, suspek didakwa terus menekan mangsa untuk membuat pelbagai lagi bayaran sehingga mangsa akhirnya membuat pinjaman peribadi di dua buah bank bagi tujuan itu,” katanya menerusi kenyataan di sini hari ini.

Mohd Wazir berkata mangsa mendakwa turut diarahkan untuk memuat turun aplikasi kononnya daripada Bank Negara Malaysia di telefon bimbit, selain perlu mengisi butiran peribadinya di aplikasi itu.

Mangsa mendakwa hanya menyedari ditipu apabila dihubungi kakitangan bank simpanannya semalam, yang ingin membuat semakan kerana terdapat banyak transaksi dalam talian mencurigakan pada akaun mangsa.

“Mangsa mendakwa semakan mendapati wang pinjaman berjumlah RM250,000 telah dipindahkan ke beberapa akaun bank tidak diketahuinya menyebabkan kakitangan bank itu menasihatkannya untuk membuat laporan polis,” katanya.

Laporan polis dibuat di Balai Polis Beserah di sini semalam, dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan. – Bernama


Jadi alat politik? Netizen Cina kritik filem karya Namewee

BANGI, 26 Rabiulakhir 1442H, Sabtu – Filem individu kontroversi Wee Meng Chee atau Namewee bertajuk ‘Babi’ yang ditayangkan di luar negara menerima kritikan hebat dalam kalangan rakyat Malaysia.

Filem kontroversi yang dipercayai mempunyai unsur perkauman itu bukan hanya dikritik orang Melayu malah pengguna media sosial berbangsa Cina.

Menerusi petikan berita di Facebook Malaysia Sin Chew Daily pada 19 November lalu, Namawee mendakwa filemnya menerima empat anugerah di ‘National Film Festival’ namun ditentang bahkan dibuat laporan polis oleh pihak yang dilabelnya sebagai ‘pelampau’ di negara sendiri.

Tinjauan Ismaweb.net di ruangan komen laman Facebook berkenaan, menunjukkan rata-rata netizen Cina mengkritik filem arahan penyanyi rap berasal dari Pulau Pinang itu.

“Kalau tak suka, baliklah ke Taiwan jadi rakyat sana, Malaysia pun tak mahu kamu,” tulis Steve Loh.

“Kalau dia sedang mencerminkan kerajaan Malaysia, tiada apa yang boleh saya katakan, tapi ini lain, isu yang dicerminkan adalah sifat perkauman orang Melayu terhadap orang Cina yang tidak patut kita sokong,” kata Jason Wong.

Jason berkata, Namewee sememangnya sudah lama tidak senang dengan orang Melayu.

“Tolong jangan jadi sepertinya, jangan campur adukkan politik dengan hal lain. Masyarakat Melayu adalah kawan kita. Namewee dah menjadi alat orang politik Taiwan,” katanya.

Turut senada, Ambrose Phong menyelar mana-mana golongan muda yang masih menyokong karya Namewee, dan mengharapkan dia tidak lagi berada di Malaysia.

“Tolong jangan cakap dia bersuara bagi pihak orang Cina, tindakan Namewee selama ini pun hanya mengapikan kebencian antara kaum, kemudian mencipta imej dirinya seorang hebat.

“Selain orang politik, sebenarnya ramai orang Melayu yang masih boleh hidup harmoni dengan kita, sebelum PKP kawan-kawan Melayu telah menjemput kami ke kenduri perkahwinan mereka, keluarga dan sahabat mereka melayan kami dengan baik,” tulis Oscar Su.

Sebelum ini, Persatuan Seniman membuat laporan polis terhadap filem ‘Babi’ kerana dipercayai mempunyai unsur perkauman dan didakwa menjejaskan imej Malaysia.

Filem berkenaan didakwa mengisahkan mengenai kejadian sebenar keganasan dan rusuhan kaum yang berlaku di sebuah sekolah menengah di selatan tanah air pada tahun 2000.


PH peroleh majoriti mudah di Selangor untuk bentuk kerajaan negeri: SPR

PUTRAJAYA, 26 Muharam 1445H, Ahad – Pakatan Harapan (PH) memperolehi majoriti mudah dalam Pilihan Raya Negeri (PRN) yang berlangsung pada Sabtu untuk terus menerajui Selangor, menurut Suruhanjaya Pilihan Raya (SPR).

Pengerusi SPR, Tan Sri Abdul Ghani Salleh dalam sidang media di sini pada Sabtu memaklumkan PH telah memenangi 29 daripada keseluruhan 56 kerusi Dewan Undangan Negeri (DUN) yang dipertandingkan di Selangor setakat jam 11.31 malam.

“Dengan ini ia berjaya memperolehi suatu majoriti melebihi 50 peratus daripada jumlah kerusi yang dipertandingkan,” katanya.

Selangor merekodkan peratusan keluar mengundi sebanyak 65 peratus, setakat pukul 4 petang pada Sabtu.

Pada Pilihan Raya Umum ke-14 (PRU14) pada Mei 2018, PH membentuk kerajaan negeri setelah memenangi 51 daripada 56 kerusi yang dipertandingkan. – Bernama


4,726 miskin tegar di Johor, 83 peratus Melayu

ISKANDAR PUTERI, 23 Zulkaedah 1443H, Khamis – Sebanyak 4,726 orang miskin tegar dengan lebih 83 peratus adalah kaum Melayu direkodkan di Johor setakat 31 Mei lepas.

Pengerusi Jawatankuasa Pembangunan Wanita, Keluarga dan Masyarakat negeri, Khairin-Nisa Ismail @ Md On berkata, data berkenaan berdasarkan statistik Ketua Isi Rumah (KIR) dalam sistem eKasih di negeri itu.

“Daripada 4,726 orang, sebanyak 3,926 orang kaum Melayu tergolong dalam miskin tegar diikuti kaum India (390), kaum Cina (305) dan kaum lain-lain (105),” katanya pada persidangan Dewan Undangan Negeri (DUN) Johor di sini hari ini.

Beliau berkata demikian ketika menjawab soalan Datuk Samsolbari Jamali (BN-Semarang) yang ingin tahu statistik didaftarkan dalam eKasih mengikut pecahan kaum dan daerah di Johor.

Khairin-Nisa berkata, bagi kaum Melayu, Batu Pahat muncul daerah mempunyai kadar miskin tegar tertinggi iaitu 777 orang, manakala Johor Bahru merekodkan daerah paling ramai kaum India miskin tegar iaitu 136 orang diikuti Cina 90 orang.

“Kaum lain-lain yang terdiri daripada orang asli dan bumiputera Sabah dan Sarawak adalah 48 orang, juga direkodkan di daerah Johor Bahru,” katanya sambil menambah sebanyak 20,790 orang telah berdaftar dalam eKasih setakat Mei lepas.-  Bernama


ADUN Galas positif COVID-19

KOTA BHARU, 27 Jamadilawal 1442H, Isnin – Ahli Dewan Undangan Negeri (ADUN) Galas Mohd Syahbuddin Hashim mengesahkan dirinya positif COVID-19 selepas melakukan ujian swab, kelmarin.

Dalam hantaran di Facebook miliknya hari ini, Mohd Syahbuddin berkata, turut disahkan dijangkiti wabak itu adalah isterinya Nor Azila Sidi Ahmad, 40, dan mereka kini menerima rawatan di Hospital Sultan Ismail Petra (HSIP) Kuala Krai.

“Dengan penuh dukacita dan hiba, hari ini saya dan isteri disahkan positif COVID-19 dan kepada semua yang ada berhubung rapat dipohon jutaan maaf kerana mungkin menyusahkan tuan dan puan yang terpaksa menjalani swab test dan mungkin terkena jangkitan,” katanya.

Beliau turut berkata, Gua Musang telah diisytiharkan sebagai Zon Merah dan meminta semua pihak agar berhati-hati.

Semalam, ADUN Nenggiri Ab Aziz Yusoff bersama Ketua Pemuda UMNO Gua Musang Mohd Azmawi Fikri Abdul Ghani, turut disahkan positif COVID-19.

Kedua-duanya kini menerima rawatan serta dikuarantin di HSIP dan berada dalam keadaan stabil.

Ab Aziz dan Mohd Azmawi Fikri dalam hantaran di Facebook mereka memohon rakyat di kawasan Parlimen Gua Musang mendoakan mereka selamat. – Bernama


Pulau Pinang ambil tindakan undang-undang jika Kedah ancam bekalan air

GEORGETOWN, 11 Syaaban 1442H, Khamis – Pulau Pinang akan mengemukakan bantahan kepada Kerajaan Persekutuan atau memulakan tindakan undang-undang sekiranya Menteri Besar Kedah, Muhammad Sanusi Md Nor melaksanakan projek yang mengancam bekalan air di di negeri ini.

Ketua Menteri Pulau Pinang, Chow Kon Yeow berkata, sebarang projek yang dilaksanakan oleh Kedah yang melibatkan Sungai Muda, di hulu muka sauk Lahar Tiang di Pulau Pinang, mesti mematuhi perundangan dan peraturan.

Beliau menegaskan, sejak tahun 1973, Pulau Pinang secara sah mengabstrak air mentah dari Sungai Muda tanpa membayar kepada Kedah.

“Tiada pembayaran yang berlaku kerana tidak ada alasan perundangan bagi Pulau Pinang membayar Kedah. Pulau Pinang tidak pernah menandatangani sebarang perjanjian, MoU atau kontrak untuk membayar Kedah.

“Sekiranya Menteri Besar Kedah (MB) ini berpendapat bahawa beliau sewenang-wenangnya dapat melaksanakan projek di Kedah yang secara langsung mengancam bekalan air di Pulau Pinang, beliau silap.

“Sekiranya projek beliau memberi kesan buruk kepada Pulau Pinang, kita akan bertindak segera untuk menghentikannya serta-merta,” katanya dalam satu kenyataan, hari ini.

Kon Yeow berkata, Pulau Pinang akan terus mematuhi undang-undang dalam abstraksi air mentah dari Sungai Muda tanpa pembayaran kepada Kedah.

Manakala Kedah juga mesti mematuhi undang-undang negeri dan negara dalam melaksanakan projek yang melibatkan Sungai Muda.

“Sekiranya projeknya menimbulkan penderitaan bagi penduduk Pulau Pinang dan kerugian kepada perniagaan yang beroperasi di Pulau Pinang, kita mungkin akan saman beliau atas kos dan kerosakan,” katanya.

Mengulas lanjut, beliau berkata, di Malaysia, terdapat undang-undang negeri dan Persekutuan.

Justeru, mana-mana projek ‘baharu’ Sungai Muda di Kedah di hulu muka sauk Lahar Tiang, Pulau Pinang mesti mematuhi semua undang-undang yang berkaitan.

Tegasnya, projek sedemikian tidak boleh memberi kesan buruk atau menjejaskan perkhidmatan bekalan air kepada 1.776 juta orang di Pulau Pinang.

“Semua skim berkaitan air yang dicadangkan Menteri Besar Kedah juga tertakluk kepada kelulusan oleh Kerajaan Persekutuan.

“Berkemungkinan Kedah juga mungkin memerlukan dana Persekutuan, dalam bentuk pinjaman atau geran untuk menjalankan projek berkaitan air.

“Oleh itu, Menteri Besar Kedah boleh mencadangkan, tetapi Kerajaan Persekutuan dan/atau undang-undang negara boleh melupuskannya,” katanya.

Beliau berkata, secara ringkasnya, Kedah tidak boleh menjalankan projek yang melibatkan Ulu Muda yang tidak sah atau tidak dipersetujui oleh Kerajaan Persekutuan.

“Disokong oleh undang-undang, Kerajaan Negeri Pulau Pinang akan terus melindungi kepentingan Pulau Pinang, berkenaan dengan jaminan bekalan air.

“Oleh itu, mengenai Sungai Muda, kita akan terus menegakkan hak riparian Pulau Pinang untuk mengabstrak air mentah, tanpa caj, dari sungai yang mengalir melalui wilayah negeri kita.

“Kita yakin bahawa Kedah tidak mempunyai hak dari sudut perundangan untuk menuntut apa-apa pembayaran. Inilah sebabnya mengapa kita bersedia untuk berjumpa mereka di mahkamah,” katanya.


Kerajaan umum bantuan lebih komprehensif esok atau lusa

PETALING JAYA, 16 Zulkaedah 1442H, Ahad – Kerajaan akan mengumumkan bantuan yang lebih komprehensif di bawah Fasa (Pertama) Kawalan Pergerakan Pelan Pemulihan Negara yang merangkumi semua kumpulan masyarakat, sama ada esok atau pada Selasa.

Perdana Menteri Tan Sri Muhyiddin Yassin berkata beliau akan mengumumkan perincian bantuan tersebut merangkumi sektor Perusahaan Kecil dan Sederhana (PKS) yang terkesan akibat penularan wabak COVID-19.

Muhyiddin berkata kerajaan sentiasa berusaha memastikan kira-kira 12 juta individu atau isi rumah di negara ini yang terjejas dengan penularan wabak COVID-19 menerima bantuan dan sokongan sewajarnya dalam mendepani saat-saat yang sukar ketika ini.

“Kita faham bila di fasa begini (fasa pertama Kawalan Pergerakan Pelan Pemulihan) dan seterusnya sampai ke akhir tahun, semua tunggu apakah kerajaan akan tolong kumpulan yang terkesan? Kumpulan B40 dan M40 dah tentu (dibantu) termasuk dalam pemberian moratorium, kumpulan T20 juga ada (yang layak),” kepada pemberita selepas meninjau pusat pemberian vaksin (PPV) di Pusat Konvensyen Sunway Pyramid di sini hari ini.

Perdana Menteri berkata bantuan yang akan diumumkan kali ini akan mengambil kira keperluan semua kumpulan yang terjejas wabak COVID-19, secara lebih komprehensif jika dibandingkan sebelum ini.

“Perinciannya akan saya maklumkan esok atau lusa supaya semua tahu di mana kita berada, tapi apa yang penting kita beri sokongan kepada semua kumpulan masyarakat,” katanya sambil membayangkan kemungkinan akan terdapat peningkatan dalam bantuan yang akan diberikan itu. – Bernama


Lagi warga Palestin meninggal angkara tentera pengganas Israel

TEBING BARAT, 28 Rejab 1443H, Rabu – Seorang warga Palestin ditembak mati oleh rejim pengganas Israel dekat bandar Beit Fajjar, selatan bandar Bethlehem di selatan Tebing Barat.

Kementerian Kesihatan berkata, ia dimaklumkan oleh Pihak Berkuasa Hal Ehwal Awam bahawa Ammar Shafiq Abu Afifeh, dari kem pelarian Arroub, utara bandar Hebron, ditembak mati oleh tentera di pintu masuk Beit Fajjar.

Abu Afifeh merupakan warga Palestin yang ketiga ditembak mati oleh tentera Israel pada Selasa.

Sebelum ini, tentera negara pengganas itu menembak mati dua rakyat Palestin di kem pelarian Jenin di utara Tebing Barat.

Agensi berita Palestin Wafa mengenal pasti kedua-dua mangsa sebagai Abdullah al-Hosari, 22, dan Shadi Khaled Najm, 18.

Pembunuhan itu berlaku hanya lebih seminggu selepas seorang remaja lelaki berusia 14 tahun, Mohammed Shehadeh, dibunuh oleh tentera Israel di bandar Al-Khader Tebing Barat.

Kumpulan hak asasi manusia Palestin dan antarabangsa telah lama mengutuk penggunaan kekerasan yang berlebihan oleh tentera Israel.

B’Tselem – sebuah kumpulan hak asasi Israel – berkata, ia telah merekodkan 77 kematian rakyat Palestin di tangan tentera Israel di Tebing Barat tahun lepas.

Lebih separuh daripada mereka yang terbunuh tidak terbabit dalam sebarang serangan, katanya. – Agensi

Pautan terdahulu;


Remaja 14 tahun mangsa baharu pembunuhan kejam Israel

BAITULMAQDIS, 24 Jamadilakhir 1444H, Selasa – Rejim haram Israel terus mengganas, terbaharu seorang remaja lelaki Palestin dibunuh kejam berhampiran bandar Bethlehem yang diduduki.

Kementerian Kesihatan Palestin mengesahkan remaja berusia 14 tahun itu sebagai Omar Lotfi Khumour.

Dia ditembak di kepala dan meninggal dunia di hospital kerana kecedaraan.

Tentera Israel tidak mengulas mengenai pembunuhan itu, bagaimana berkata, anggotanya memasuki kem pelarian Dheisheh dalam serbuan awal pagi di rumah-rumah.

“Suspek membaling batu, bahan letupan, dan bom molotov ke arah pasukan, yang bertindak balas dengan cara menyuraikan rusuhan dan tembakan langsung,” dakwa tentera Israel dalam satu kenyataan.

Bagaimanapun tiada suspek ditahan dalam serbuan berkenaan.

Minggu lalu, tentera Israel membunuh sembilan rakyat Palestin.

Setakat tahun ini, 14 rakyat Palestin terbunuh termasuk tiga kanak-kanak.

Sekurang-kurangnya 167 terbunuh tahun lalu di Tebing Barat yang diduduki, angka kematian tertinggi sejak Intifada Kedua.

Tentera Israel menjalankan operasi mencari dan menangkap hampir setiap malam di Tebing Barat yang sering membawa maut.

Kebanyakan serbuan tertumpu kepada Nablus dan Jenin dalam beberapa bulan kebelakangan ini. – Agensi


Isu wang pada pengundi: Zahid putar belit kenyataan, kelirukan orang awam

BANGI, 3 Rejab 1444H, Rabu – Ketua Dewan Ulamak PAS membidas pandangan sinis Datuk Seri Ahmad Zahid Hamidi terhadap kenyataan Presiden PAS, Tan Sri Abdul Hadi Awang berhubung isu pemberian wang ketika pilihan raya.

Datuk Ahmad Yahaya menyifatkan Presiden UMNO itu jelas mempunyai niat mengelirukan orang awam.

Terdahulu, Ahmad Zahid menyelar sikap ‘double standard’ Presiden PAS yang mempertahan tindakan pengagihan wang oleh segelintir individu kepada pengundi ketika Pilihan Raya Umum Ke-15 (PRU15) dengan mendakwa ia adalah sedekah.

Sementara Abdul Hadi menjelaskan, undang-undang telah menetapkan bahawa setiap calon dan wakil calon tidak boleh memberi wang ketika berkempen.

“Mengikut undang-undang pilihan raya, calon dan wakil-wakil calon tidak boleh beri (wang), tetapi orang awam mahu beri sedekah, terpulang kepada dia,” katanya.

Mengulas perkara itu, Ahmad Yahaya berkata, di sana terdapat garis yang jelas di antara amalan rasuah dan politik wang dengan pemberian sedekah khususnya ketika kempen pilihan raya berjalan.

“Tuan Guru tidak pernah berdolak dalik dengan pandangannya. Apa yang dijelaskan itu telah nyata. Ia tiada kaitan dengan usaha menghalalkan amalan rasuah sebagaimana yang cuba ditohmah oleh Zahid Hamidi.

“Malangnya, Zahid Hamidi sengaja memutarbelitkan kenyataan tersebut supaya mereka dapat membakulkan rasuah dan sedekah dalam satu bahagian yang sama,” katanya.

Beliau berpandangan, Ahmad Zahidi sebenarnya lebih arif untuk membezakan elemen rasuah dan politik wang yang merosakkan masyarakat dengan pemberian sedekah.

Namun, malangnya beliau kelihatan masih keliru dan mengelirukan orang lain, kata Ahmad Yahaya.

“Saya ingin menegaskan bahawa sokongan luar biasa yang diterima PAS dan PN adalah lambang keyakinan rakyat terhadap PAS dan PN serta mesej Bersih dan Stabil yang ditampilkan begitu membekas. Rakyat tidak perlu menerima sogokan untuk memilih di antara kaca dan permata.

“Bahkan ia juga menjadi simbol penolakan rakyat terhadap Pakatan Harapan yang gagal dalam pemerintahan 22 bulan pasca PRU14 dan skandal rasuah yang membarah dalam Barisan Nasional,” katanya.

Tegasnya, ini adalah fakta yang sebenarnya cuba dinafikan oleh sesetengah pemimpin PH atau BN pada hari ini.

“Ironinya mereka sedang berusaha untuk mewajahkan setiap tindakan PAS dan PN dalam konteks rasuah dan politik wang. Tohmahan sedemikian sebenarnya menjauhkan PH atau BN daripada realiti sebenar.

“Saya juga ingin menasihatkan pemimpin PH atau BN supaya tidak menjadi ibarat seekor ketam yang mengajar anaknya berjalan betul.

“Selesaikan terlebih dahulu kes-kes rasuah yang sedang berjalan melibatkan pemimpin parti masing-masing barulah bercakap soal membanteras rasuah dalam kalangan rakyat,” katanya.


Jangan hantar anak ke sekolah jika ada simptom COVID-19

KUALA LUMPUR, 3 Rejab 1443H, Sabtu – Ibu bapa digesa tidak menghantar anak ke sekolah sebaik sesi disambung semula selepas cuti Tahun Baharu Cina jika mereka mengalami gejala COVID-19.

Menteri Pendidikan Kanan, Senator Datuk Dr Radzi Jidin berkata demikian terutamanya kepada ibu bapa yang membawa anak-anak mereka keluar bercuti dalam tempoh tersebut.

“Ini bagi memastikan persekitaran sekolah kekal selamat dan mengurangkan risiko jangkitan COVID-19,” katanya dalam video yang dimuat naik di laman Facebooknya hari ini.

Sementara itu, Radzi berkata, hanya 7.15 peratus kes baharu yang dilaporkan antara 1 Januari dan 1 Februari dikaitkan dengan kluster pendidikan, yang bersamaan dengan 8,491 kes.

Majoriti kes dilaporkan dari sekolah berasrama penuh.

Daripada 100 kluster pendidikan yang dikesan antara tempoh itu, 96 daripadanya adalah daripada institusi di bawah kementerian membabitkan 5,138 kes.

Baki empat kluster dikesan di institusi pendidikan swasta membabitkan 356 kes.

“Sebanyak 84 daripada 96 kluster dilaporkan dari sekolah berasrama penuh melibatkan 4,767 kes manakala baki 12 kluster adalah daripada sekolah bukan berasrama dengan 371 kes,” katanya.

Beliau berkata, kementerian telah meletakkan prosedur operasi standard (SOP) yang ketat bagi membendung penularan virus itu terutama di sekolah berasrama penuh.

Ini termasuk ujian kendiri yang kerap terhadap pelajar yang pulang ke asrama pada hari pertama, keenam dan ke-14.

Bagi pelajar bukan peperiksaan awam, beliau berkata, mereka yang pulang ke rumah untuk cuti Tahun Baharu Cina diminta meneruskan kelas dalam talian daripada kembali ke sekolah.

“Ini bagi memastikan pelajar yang menduduki peperiksaan pada Februari dan Mac dilindungi.

“Dengan kerjasama semua pihak, kami percaya sesi persekolahan dapat diteruskan dengan lancar, teratur dan selamat,” katanya lagi.


Jalan utama ke KLIA ditutup akibat banjir

SEPANG, 14 Jamadilawal 1443H, Ahad – Jalan-jalan utama menghala ke Lapangan Terbang Antarabangsa Kuala Lumpur (KLIA) ditutup akibat banjir.

Menurut Malaysia Airports Holdings Bhd (MAHB) dalam ciapan Twitternya hari ini, mereka yang ingin ke KLIA dan klia2 boleh menggunakan Lebuhraya Utara-Selatan Hubungan Tengah (Elite) dan keluar di tol KLIA.

“Kepada penumpang dan kakitangan lapangan terbang, jalan-jalan Persekutuan utama ke KLIA dari Putrajaya/Cyberjaya/Dengkil/Banting dan Nilai ditutup berikutan banjir.

“Mereka yang datang dari kawasan lapangan terbang, anda boleh mengakses Lebuhraya Elite melalui Serenia City atau menggunakan Jalan Pekeliling berhampiran Litar Antarabangsa Sepang (SIC)/Kuarters Kakitangan KLIA,” menurut MAHB.

MAHB memberitahu operasi penerbangan dan perkhidmatan pengangkutan awam di KLIA beroperasi seperti biasa.

Semalam, lima laluan di daerah Sepang terpaksa ditutup sementara kepada semua kenderaan antaranya di Jalan Labu ke Taman Dataran Abadi, Jalan Kota Warisan ke Bandar Baru Salak Tinggi dan Jalan Bukit Changgang ke Bandar Baru Salak Tinggi.

Tinjauan Bernama hari ini mendapati laluan Jalan Labohan Dagang-Nilai dekat Kota Warisan masih ditutup setakat 1 tengah hari tadi akibat banjir.

Bencana itu melanda Lembah Klang sejak semalam menyebabkan ribuan penduduk dipindahkan manakala ramai pemandu terkandas akibat jalan raya sesak dan ditutup kerana dilimpahi air banjir.

Banjir juga dilaporkan berlaku di Pahang, Melaka, Negeri Sembilan, Terengganu, Kelantan dan terbaharu Perak turut dilanda bencana itu.

Perdana Menteri, Datuk Seri Ismail Sabri Yaakob mengarahkan semua kementerian berkaitan untuk menggerakkan aset ke kawasan dilanda banjir bagi memastikan penduduk dapat diselamatkan dan ditempatkan di pusat pemindahan sementara. – Bernama


Agenda BMF libat ruang lingkup luas, jangan sempitkan kerana politik

BANGI, 10 Zulkaedah 1441H, Khamis  – Kempen Beli Produk Muslim (BMF) tidak sepatutnya dijadikan sebagai modal politik oleh mana-mana pihak, tegas Yang di-Pertua Ikatan Muslimin Malaysia (ISMA) Seremban, Norhelmi Jamil.

Beliau berkata demikian susulan kenyataan pemimpin Parti Amanah Negara (Amanah) yang menyifatkan PAS hanya mempolitikkan kempen BMF kerana kempen berkenaan sudah tidak penting lagi bagi mereka.

Ahli Majlis Pimpinan Pusat Amanah, Faiz Fadzil berkata, kempen BMF walaupun bertujuan baik untuk meningkatkan ekonomi orang Melayu dan mempromosikan produk berkonsepkan Islam namun dipolitikkan PAS sebelum ini.

Beliau turut mempersoalkan mengapa kempen itu tidak diteruskan untuk mengukuhkan ekonomi Melayu-Islam di Malaysia dalam Pakej Rangsangan Ekonomi (PRE) diumumkan di bawah PN dengan nilai RM275 bilion.

Mengulas lanjut perkara itu, Norhelmi berkata, kempen BMF ini tidak patut dijadikan modal politik kerana objektifnya jelas itu untuk memperkasakan ekonomi umat Islam.

“Ianya bukan agenda politik yang sempit tetapi agenda umat Islam yang luas, besar dan perlu diutamakan,” katanya seperti dilapor Isma.org.

Membidas dakwaan pemimpin Amanah itu bahawa kempen ini mendapat tajaan dari parti politik, Norhelmi menegaskan, kempen itu hanya digerakkan oleh umat Islam termasuk pertubuhan bukan kerajaan (NGO) bersama usahawan.

“Kempen ini diusahakan dengan keringat dan duit poket oleh penggerak kempen dan para usahawan sendiri.

“Malahan umat Islam juga menyokong usaha ini kerana manfaat akan kembali kepada mereka juga.

“Bahkan tiada keraguan dari segi kehalalan produk dan kualiti servis yg diberikan,” katanya lagi.

Beliau berkata, tidak salah jika kuasa beli yang terbesar di negara ini iaitu orang Islam, disalurkan kepada usahawan muslim juga.

“Kesannya akan menyumbang kepada kestabilan ekonomi negara terutama dalam meghadapi wabak COVID-19 ini,” katanya.


PN akan ‘dihukum’ jika mutasi baharu COVID-19 UK masuk ke Malaysia

BANGI, 8 Jamadilawal 1442H, Rabu – Perikatan Nasional (PN) akan dipersalahkan dan dihukum jika mutasi baharu COVID-19 – VUI-202012/01 – di United Kingdom (UK) merebak masuk ke Malaysia.

Justeru, kerajaan tidak boleh hanya memantau rapi keadaan sahaja, sebaliknya perlu lakukan sesuatu supaya rakyat berasa selamat, kata bekas Perdana Menteri, Datuk Seri Najib Razak.

Beliau berkata, saranan itu sudah tiga kali disuarakannya kepada kerajaan PN sejak UK mengumumkan perintah berkurung paling ketat akibat mutasi baharu pada Ahad lalu.

“Setelah berita mutasi baru ini diumumkan pada hari Ahad, banyak negara telah umumkan larangan ke atas pelawat dari United Kingdom.

“Antaranya ialah Singapura, Hong Kong, India, Kanada, Switzerland, Sweden, Turki, Arab Saudi, Iran, Perancis, Jerman, Ireland, Itali, Austria, Romania, Belanda dan Belgium,” katanya dalam kenyataan, hari ini.

Bagaimanapun, kata Najib, kerajaan di Malaysia hanya mengambil pendirian untuk memantau rapi situasi di UK.

Lebih membimbangkan, katanya, apabila kerajaan melonggarkan tempoh kuarantin bagi semua pelawat asing dari 14 hari ke tujuh hari sahaja, biarpun pernah memberitahu bahawa tujuh peratus kes COVID-19 hanya dikesan pada hari ke-13 kuarantin.

Malah, katanya, Pertubuhan Kesihatan Sedunia (WHO) telah memberi amaran pengurangan tempoh kuarantin wajib 14 hari akan memberi impak besar kepada penularan wabak.

“Jika Malaysia tidak mahu sekat pelawat UK seperti negara-negara lain, sekurang-kurangnya naikkan semula tempoh kuarantin wajib bagi semua pelawat dari UK dan Eropah kepada 14 hari.

“Jangan cuma pantau rapi keadaan sahaja sebab kerajaan PN akan disalahkan dan dihukum jika mutasi baru ini merebak ke Malaysia,” katanya.


Mayat bayi perempuan ditemui di batas sawah

BAGAN SERAI, 18 Rabiulakhir 1443H, Selasa – Mayat bayi perempuan ditemui dalam keadaan membengkak dan membusuk di batas sawah padi berhampiran Lorong Taman Serai Muda ke Kampung Padri di sini, semalam.

Ketua Polis Daerah Kerian, Supt Mazuki Mat berkata, mayat bayi yang tidak berbaju dan dianggarkan berusia sembilan bulan itu, ditemukan seorang pesawah lelaki yang juga pemilik tanah tersebut pada jam 8.30 pagi.

Katanya, polis tidak menemukan sebarang dokumen atau kain balutan di lokasi kejadian dan organ dalaman mayat itu didapati telah hancur.

“Setakat ini punca kematian bayi itu tidak dapat dipastikan dan polis sedang menjalankan siasatan lanjut,” katanya ketika dihubungi hari ini.

Mazuki berkata, kali terakhir pemilik tanah itu melalui kawasan berkenaan ialah sekitar jam 4.30 petang kelmarin untuk menjalankan kerja-kerja membaja, namun tidak terlihat mayat tersebut.

Mayat itu dibawa ke Hospital Raja Permaisuri Bainun (HRPB) Ipoh untuk bedah siasat dan kes disiasat di bawah Seksyen 318 Kanun Keseksaan kerana menyembunyikan kelahiran seorang bayi dan membuang mayat. – Bernama


Biden patut dipersalahkan atas krisis tenaga AS, kata bekas ketua perisikan Saudi

RIYADH, 2 Syawal 1443H, Selasa – Bekas ketua perisikan dan duta Arab Saudi, Putera Turki al-Faisal menolak dakwaan bahawa kerajaan itu bersalah atas kenaikan harga bahan tenaga di Amerika Syarikat (AS), sebaliknya meletakkan kesalahan pada pentadbiran Joe Biden.

“Apabila anda mengatakan bahawa Arab Saudi tidak berganjak dalam isu masalah minyak yang sedang dihadapi oleh Amerika, pada asasnya Amerika sendiri adalah punca keadaan mereka sekarang kerana dasar tenaga mereka,” kata Faisal.

Pada bulan Oktober, Biden secara langsung menuduh Opec, sekumpulan pengeluar minyak termasuk Arab Saudi, yang merupakan pengeluar minyak mentah terkemuka organisasi itu, menahan bekalan dan menaikkan harga petrol di AS.

Gesaan agar kerajaan itu meningkatkan pengeluaran hanya dipercepatkan selepas pencerobohan Russia ke atas Ukraine memburukkan lagi kenaikan harga tenaga, dengan harga purata nasional bagi petrol di AS mencecah paras tertinggi pada Mac sebanyak $4.17 segelen.

Keadaan itu telah memacu peningkatan inflasi dan dilihat sebagai menjejaskan harapan parti Biden untuk pilihan raya pertengahan tahun ini.

Manakala, Faisal yang berpangkalan di Riyadh, menegaskan dasar pentadbiran Biden bertanggungjawab terhadap kenaikan harga petrol AS.

“Presiden Biden yang menjadikan dasar kerajaan AS untuk memutuskan semua hubungan dengan industri minyak dan gas, dan dia menyekat pengeluaran minyak dan pengeluaran gas di AS…yang telah menjadi punca menaikkan harga minyak,” kata Faisal.

Arab Saudi membekalkan AS dengan kira-kira lima peratus daripada import minyak mentah serta petroleumnya, dan status sebagai rumah kepada rizab minyak kedua terbesar di dunia, bersama dengan keupayaan untuk meningkatkan atau menurunkan pengeluaran, memberikannya kuasa untuk mempengaruhi pasaran tenaga.

Bagaimanapun, dalam beberapa tahun kebelakangan ini, AS telah muncul sebagai salah satu pengeluar minyak terbesar dunia.

Itu telah membolehkan AS secara drastik mengurangkan pergantungannya kepada bekalan asing tetapi juga telah mencetuskan kritikan di kalangan banyak pihak progresif dalam parti Biden yang mendesak peralihan pantas kepada tenaga hijau. – Agensi


PH tiada hak dakwa pemerintahan bersih dari salah guna kuasa, rasuah

BANGI, 9 Safar 1444H, Selasa – Pakatan Harapan (PH) tidak berhak mendakwa pemerintahan gabungan itu selama 22 bulan bersih dari salah guna kuasa dan rasuah.

Ahli Jawatankuasa PAS Pusat, Dr Mohd Zuhdi Marsuki menegaskan, rakyat tidak boleh ditipu, selepas PH menerajui kerajaan pada 9 Mei 2018 beberapa tuduhan salah guna kuasa dan rasuah telah berlaku dalam kalangan pimpinan PH.

Dakwanya, ketika PH memerintah beberapa pegawai Menteri PH telah disiasat Suruhanjaya Pencegahan Rasuah Malaysia (SPRM) kerana disyaki menerima sogokan.

Bahkan yang paling tidak boleh dilupakan, kes-kes yang membabitkan pimpinan utama PH antaranya kes rasuah telah digugurkan oleh Peguam Negara ketika itu, Tan Sri Tommy Thomas – yang sememangnya dikenali pro-PH.

“Nasib baik PH memerintah hanya 22 bulan, sekiranya lebih lama tidak mustahil lebih ramai pemimpin PH yang terjebak dengan salah guna kuasa dan rasuah.

“Perlu diingat, golongan pemberi rasuah sentiasa mengelilingi mana-mana parti politik dan pemimpin mereka yang mereka yakini boleh disogok. Realitinya sekarang, mereka sedang mengelilingi PH,” dakwanya dalam satu kenyataan di Facebooknya, hari ini.

Pada masa sama, beliau turut mendakwa, di zaman PH memerintah, badan-badan yang seharusnya bebas sebagai kuasa semak dan imbang pihak eksekutif telah dibolot oleh mereka yang dikenali sebagai mesra PH atau baik dengan pemimpin tertentu dalam PH.

Dakwanya, PH telah melantik Speaker Parlimen dan pegawai-pegawai beliau dari kalangan anggota parti mereka.

“Demikian juga pelantikan Peguam Negara dan Ketua Pesuruhjaya SPRM, dua agensi terpenting kerajaan dalam persoalan ketelusan, dilantik dari kalangan pendukung dan penyokong PH,” dakwanya.


Ke arah Malaysia yang merdeka

1. 16 September, lagi sekali kita akan menyambut Hari Malaysia buat kesekian kalinya. Jalur Gemilang akan berkibar, ucapan-ucapan perpaduan sesama warganegara akan kedengaran, pencapaian negara sepanjang tempoh ini akan dipertontonkan dan satu Malaysia bercuti menghormati dan memperingati tarikh keramat itu.

2. 16 September 1963 rasmilah gabungan Tanah Melayu, Singapura, Brunei Utara dan Sarawak membentuk satu negara yang dinamakan kemudiannya Malaysia (Singapura keluar kemudiannya).

3. Negara ini merdeka dan terbina di era barunya dengan membawa bersama warisan yang dipahat oleh sejarah yang panjang iaitu; Islam, Melayu dan institusi raja.

Perjuangan mengekalkan tiga warisan itu akan menjadi beban perjuangan kepada generasi hari ini kerana usaha untuk merubah imej dan falsafah negara sentiasa wujud tanpa henti.

4. Persoalannya; setahap manakah ketahanan kita sama ada di peringkat pimpinan atau rakyat untuk terus mampu mempertahankannya?

Perang Dunia 1 dan 2 meranapkan institusi khilafah Islam sepenuhnya. Dunia muncul dengan rujukan baru yang mengikat semua termasuk negara kita. Rujukan baru dunia yang PBB menjadi simbol penguasanya tidak ‘mesra’ dengan tiga unsur teras negara kita. Asakan akan sentiasa berlaku sama ada melalui ancaman atau pujukan. Dalam negara ada proksi luar yang memainkan peranan menekan dan merayu bagi pihak luar.

5. Suasana politik yang tidak menentu memburukkan lagi suasana. Kelemahan suasana politik memberikan ruang selesa untuk mereka mengasak dan terus mengasak.

Pencerobohan tanah, pengukuhan sekolah vernakular, bidang kuasa penguasa tempatan yang dikekang, bayangan tuntutan agihan kerusi PRU-15 nanti, pendatang asing datang tak pulang …. dan banyak lagi yang lain adalah langkah-langkah tersusun mereka yang akan meruntuhkan tiga unsur ini; Islam, Melayu dan institusi raja.

Mereka suka negara tanpa Perlembagaan dan tanpa undang-undang.

6. Umat Islam perlu disedarkan tentang sejarah negara dengan naratif yang betul. Lupa sejarah, umat akan menerima apa juga format negara yang disuapkan kepada mereka. Faham sejarah, umat akan faham apa yang perlu dibina.

Umat Islam perlu dididik agar setia kepada agama dan umat. Buangkan maslahat peribadi dari kamus hidup mereka. Kecilkan habuan dunia di pandangan mata mereka.

Umat Islam perlu diajar berkorban. Apa juga perjuangan tidak akan tercapai tanpa pengorbanan. Umat perlu bersedia berkorban masa, harta, tenaga … juga mungkin berkorban masa depan bahkan mungkin juga nyawa.

Umat Islam perlu diasuh dari kecil agar memiliki kemahiran tahap tinggi dalam apa juga bidang. Kuasai teknologi, kuasai ekonomi, kuasai budaya, kuasai bidang pemikiran, kuasai laut, kuasai udara …. kuasai apa sahaja.

7. Persoalan yang jika ditanya kepada kita; mampukah kita? Maka jawablah; kita lebih dari mampu kerana kita adalah keturunan dari moyang kita yang menjadi penguasa agong di daerah ini.

Selamat Hari Malaysia buat semua. Moga Allah berkati dan tunjuki kita ke arah redhaNya.

Ustaz Muhammad Fauzi Asmuni
Timbalan Presiden Ikatan Muslimin Malaysia (ISMA)


Provokasi hina Islam masih aktif di Denmark

COPENHAGEN, 9 Syawal 1444H, Ahad – Satu lagi serangan provokatif dilakukan terhadap kitab suci umat Islam, al-Quran, dan bendera Turkiye di hadapan Kedutaan di ibu negara Denmark, Copenhagen.

Pelaku yang merupakan anti-Islam, Patrioterne Gar Live (Patriots Go Live), membawa sepanduk dengan slogan menghina Islam dan menyerang bendera Turkiye.

Ekspatriat Turkiye yang hadir ke kedutaan untuk mengundi bagi pilihan raya parlimen serta presiden negara kelak, bertindak balas terhadap provokasi tersebut.

Salah seorang warga Turkiye mengangkat bendera negaranya dari tanah serta memberi amaran kepada pihak yang terlibat dalam provokasi tersebut.

Majoriti rakyat Turkiye yang datang mengundi menyatakan ketidaksetujuan mereka terhadap tindakan sedemikian sekali gus menyatakan bahawa ia tidak boleh diterima dan salah.

Walaupun tiada insiden ganas yang berlaku semasa provokasi, dinyatakan bahawa pihak berkuasa Denmark memaklumkan Kedutaan Turkiye di Copenhagen terlebih dahulu dan mengambil langkah keselamatan yang diperlukan.

Selepas demonstrasi, reaksi dan jangkaan Türkiye telah disampaikan kepada pihak berkuasa Denmark.

Kumpulan anti-Islam itu turut menyerang al-Quran dan bendera Turkiye di hadapan Kedutaan Turki di Copenhagen pada 24, 31 Mac dan 14 April lalu. -Agensi


Arab Saudi perkenal aplikasi pintar baharu sempena musim haji 1443H

KUALA LUMPUR, 14 Zulkaedah 1443H, Selasa – Arab Saudi memperkenalkan tiga aplikasi pintar termasuk dua yang baharu sempena musim haji 1443 H bagi melancarkan lagi urusan para jemaah semasa berada di tanah suci.

Jurucakap rasmi Kementerian Haji dan Umrah Arab Saudi (MoHU), Hesham A. Saeed dalam temu bual bersama stesen televisyen Arab Saudi baru-baru ini berkata, dua aplikasi baharu itu ialah al-Munazzimin khusus untuk agensi yang menguruskan jemaah haji, mengandungi maklumat penting seperti tarikh pergerakan jemaah di Mina dan Arafat, manakala aplikasi al-Amilin bagi memudahkan urusan petugas haji bagi membantu jemaah.

Katanya, aplikasi al-Haj al-Zakiyy (aplikasi Pintar Haji) yang mula diperkenalkan pada musim haji lepas dan mengandungi semua maklumat asas berkaitan jemaah haji, kini sudah dikemas kini dan sedia untuk digunakan semua jemaah dari dalam dan luar Arab Saudi.

“Dengan hanya mengimbas kod bar pada aplikasi ini, petugas haji dapat membantu jemaah yang tersesat sebagai contoh, kerana semua maklumat jemaah berkenaan seperti status kesihatan dan nombor khemah sedia terpapar,” katanya.

Sementara itu, akhbar al-Asharq Al-Awsat yang memetik kenyataan Menteri Haji dan Umrah Arab Saudi, Dr Tawfig AlRabiah berkata, kementeriannya sentiasa memastikan kesiapsiagaan berada pada tahap terbaik bagi menyambut kedatangan satu juta jemaah haji tahun ini demi menjamin kesihatan para jemaah. – Bernama


PRU15: PAS masih belum tutup ruang penyatuan ummah

KUANTAN, 3 Muharram 1444H, Isnin – PAS masih terbuka untuk mendukung agenda penyatuan ummah termasuk dengan UMNO menjelang Pilihan Raya Umum ke-15 (PRU15) kelak, kata Timbalan Presidennya, Datuk Seri Tuan Ibrahim Tuan Man.

Bagaimanapun, beliau berkata, segalanya bergantung kepada UMNO yang dilihat bergerak secara ‘solo’ dalam beberapa Pilihan Raya Negeri (PRN) sebelum ini.

“Kita (PAS) masih mendukung hasrat untuk penyatuan ummah…kami lihat perlunya tiga parti ini (Bersatu, PAS, UMNO) duduk bersama. Dalam politik, PAS berdaftar sebagai komponen Perikatan Nasional (PN), kita bergerak dalam konteks PRU, kecuali Barisan Nasional buat keputusan berbeza kita bincang semula,” katanya.

Beliau berkata demikian pada sidang media selepas menghadiri Himpunan Hijau 3.0 di sini, malam tadi yang turut dihadiri Naib Presiden PAS, Datuk Mohd Amar Nik Abdullah dan pimpinan PAS Pahang.

Mengulas pembahagian kerusi calon PAS di Pahang, Tuan Ibrahim berkata, perbincangan mengenai kerusi Parlimen dan Dewan Undangan Negeri masih belum diadakan.

“Bergantung kepada perbincangan dan kami akan buat keputusan selepas itu, berapa jumlah calon dan sebagainya bergantung kepada perbincangan dalam PN,” katanya. – Bernama


Peniaga rugi hampir RM1 juta kedai terbakar malam raya

KUALA TERENGGANU, 10 Zulhijjah 1443H, Ahad – Seorang peniaga menanggung kerugian hampir RM1 juta apabila dua kedainya musnah dalam kebakaran yang membabitkan lapan deretan kedai di Jalan Hiliran di sini, malam tadi.

Nik Mohd Kamil Abu Bakar, 37, berkata, dalam kejadian kira-kira 10.15 malam tadi, dia baru sahaja menutup kedainya dan masih berada di kawasan berdekatan sebelum dimaklumkan kedainya terbakar.

“Saya tutup kedai dalam pukul 10 malam sebab esok nak raya, tutup awal sikit, lepas itu saya jalan-jalan di kedai dekat sini nak cari baju anak, dalam 15 minit lepas tu ada orang beritahu ada api dalam kedai basikal saya.

“Saya bergegas ke kedai dan nampak api dah penuh di bahagian belakang kedai dan tak sempat nak selamatkan apa-apa pun sebab api marak dengan cepat,” katanya ketika ditemui Bernama di lokasi kejadian malam tadi.

Beliau berkata, satu lagi kedainya yang menjual pakaian terletak bersebelahan, turut dijilat api dan hanya sejumlah kecil barangan dapat diselamatkan.

“Saya baru ambil stok barangan baharu sebab nak buka satu lagi kedai basikal di Gong Badak lepas raya ini, sekali dengan stok baharu habis terbakar. Ujian besar untuk saya pada malam raya ni, saya reda sajalah,” katanya.

Sementara itu, jurucakap Balai Bomba dan Penyelamat Kuala Terengganu berkata, pihaknya menerima laporan kira-kira 10.40 malam dan bergegas ke tempat kejadian.

“Ketika sampai di lokasi, kedai basikal berkenaan sudah musnah sepenuhnya dijilat api (lokasi kebakaran bermula). Punca kebakaran masih dalam siasatan,” katanya.

Kira-kira 30 anggota bersama empat jentera dikejarkan ke lokasi kejadian dan bomba mengambil masa kira-kira 30 minit bagi mengawal kebakaran. – Bernama


37 jemaah dikompaun solat berjemaah di surau, masjid

KOTA BHARU, 20 Syawal 1442H. Selasa – Sebanyak 37 jemaah dikompaun kerana melanggar prosedur operasi standard (SOP) Perintah Kawalan Pergerakan (PKP) selepas didapati menunaikan solat isyak berjemaah di sebuah surau dan masjid di Chetok, Pasir Mas,Ahad lepas.

Ketua Polis Daerah Pasir Mas ACP Mohd Nasaruddin M Nasir berkata, kesemua jemaah berusia antara 20 hingga 70 tahun yang tidak menyembunyikan aktiviti mereka itu didapati ingkar SOP dalam pemeriksaan kira-kira 9 malam.

Beliau berkata, kesemua mereka dikompaun kerana didapati tidak memakai pelitup muka dan melanggar Peraturan 17 Peraturan-Peraturan Pencegahan dan Pengawalan Penyakit Berjangkit (PPPPPB) 2021.

“Pada Jumaat (28 Mei) polis mendapat maklumat awam mengenai aktiviti solat berjemaah di kedua-dua lokasi tersebut. Sepasukan anggota dari Balai Polis Tok Uban telah pergi untuk menasihati mereka supaya mematuhi SOP yang telah ditetapkan.

“Namun pada Ahad (30 Mei), polis masih mengesan aktiviti solat isyak berjemaah. Berikutan itu sembilan orang dikenakan kompaun selepas didapati melakukan solat berjemaah di sebuah surau manakala 28 orang lagi di masjid, kedua-duanya di Chetok, Pasir Mas,” katanya ketika dihubungi hari ini.

Sebelum ini, tular di media sosial mengenai rakaman video berdurasi 34 saat memaparkan beberapa individu ketawa sambil secara beramai-ramai menunjukkan surat kompaun sebanyak RM1,500 yang dikenakan ke atas mereka.

Mengulas lanjut, Mohd Nasaruddin berkata, penduduk di kawasan kampung sepatutnya mengambil iktibar daripada penularan COVID-19 yang kini melanda Kelantan.

Beliau berkata, tindakan tidak bertanggungjawab seperti itu boleh menyebabkan berlakunya jangkitan dan tindakan kompaun adalah jalan terakhir yang dilakukan pihak berkuasa selepas sudah acap kali nasihat diberikan tidak dipatuhi.

“Saya ingin menasihati seluruh masyarakat Pasir Mas khususnya yang tinggal di kawasan pedalaman supaya sama-sama mematuhi SOP agar tidak menjangkiti orang lain ataupun dijangkiti,” katanya. -Bernama


Sifat panas baran gugat institusi kekeluargaan

SETIAP daripada kita menginginkan sebuah kehidupan yang bahagia.

Lumrah dan fitrah manusia mahukan belaian dan ingin dikasihi.

Maka dengan itu, Islam membawa satu cara hidup dan panduan kepada umatnya agar rasa itu dipenuhi dan dibina melalui perkahwinan yang sah berlandaskan syariat dan ketaqwaan kepada Allah.

Dua jiwa yang disatukan melalui sebuah perkahwinan bukanlah dibina demi kebencian atau dengan tujuan menyakiti pasangannya.

Setiap pasangan harus jelas dan tahu akan matlamat sebuah perkahwinan kerana ia merupakan ibadah dan sunnah yang diajarkan Nabi Muhammad SAW kepada ummatnya.

Melalui perkahwinan, kerosakan akhlak dan adab tatasusila dapat dibendung dan institusi kekeluargaan dapat dipelihara.

Namun sejak akhir-akhir ini, keutuhan sesebuah institusi kekeluargaan kian tergugat.

Statistik penceraian juga meningkat seiring dengan kes-kes lain melibatkan penderaan, jenayah, sumbang mahram dan sebagainya.

Mengulas berita baru-baru ini berkenaan kes seorang isteri dibunuh oleh suaminya menggunakan senapang angin, jelas menggambarkan ketidakstabilan masyarakat kini.

Laporan polis mengatakan motif pembunuhan adalah kerana cemburu dan berikutan penemuan surat tuntutan fasakh pasangan ini.

Ini dapat dilihat bahawa kemahiran mengurus konflik dalam rumah tangga amat penting.

Panas baran adalah penyakit jiwa yang sering membawa kepada implikasi yang lebih buruk seperti pergaduhan, penderaan seterusnya kepada pembunuhan.

Kerana itu, adalah penting bagi kita untuk menguruskan sifat panas baran ini. Antara cara yang boleh dilakukan adalah;

1. Sentiasa berwaspada dengan sifat marah
2. Sentiasa memaafkan dan memohon maaf
3. Cuba bertenang dengan mengubah posisi badan
4. Mengambil wudhu
5. Segera perbanyakknan zikir dan istighfar
6. Alihkan perhatian dengan melakukan perkara lain
7. Beredar dari kawasan atau tempat pergaduhan
8. Berkata baik atau lebih baik diam sehingga keadaan kembali tenang.

Manakala sifat cemburu pula boleh jadi sifat yang terpuji dan boleh jadi menjadi sifat yang dikeji.

Seorang suami wajib mempunyai sifat cemburu apabila isterinya tidak menutup aurat atau bergaulan bebas dengan lelaki bukan mahram yang lain.

Ia juga demi mengelakkan suami tersebut dikatakan sebagai suami yang dayus.

Manakala cemburu yang dikeji oleh Allah adalah apabila disertai dengan nafsu amarah dan tidak mengambil rasional akal dalam pertimbangan membuat sesuatu tindakan.

Itula kepentingan bagi setiap dari kita menambah ilmu alam rumahtangga kerana ujian dan konflik yang dihadapi dapat diselesaikan dengan cara berhikmah.

Ibnu Mas’ud berkata: “Hendaklah kamu semua berusaha mencari ilmu sebelum ia lenyap. Lenyapnya ilmu pengetahuan apabila matinya orang-orang yang berilmu. Seseorang itu tidak dilahirkan menjadi pandai. Jadi ilmu mesti dicari dan diusahakan dengan belajar,”

Kepincangan dalam institusi kekeluargaan dan masalah moral manusia adalah berpunca daripada kejahilan ilmu, terutamanya ilmu keibubapaan dan kekeluargaan mengikut syariat Islam.

Seorang suami seharusnya menjadi pemimpin kepada isteri dan keluarganya. Ia datang dengan kuasa memimpin serta amanah yang perlu dipikul.

Begitu juga peranan isteri yang menjadi lubuk ketenangan bagi suami dan anak-anak.

Maka komunikasi yang berkesan antara pasangan serta keperluan menambah ilmu rumah tangga adalah amat penting dalam menguruskan konflik-konflik dalam rumahtangga.

Nurul Hidayah Asaad
Ketua Biro Keluarga dan Masyarakat Cawangan ISMA Johor Bahru


Ekstremis Hindu bakar masjid, bunuh imam di India

DELHI, 15 Muharam 1445H, Rabu – Sekumpulan perusuh Hindu membakar sebuah masjid dan menembak mati seorang imam di Haryana di India, negeri yang berjiran dengan ibu negara New Delhi.

Masjid yang terletak di daerah Gurugram Haryana, dibakar pada malam Isnin oleh puak Hindu pelampau, yang melepaskan tembakan dan membunuh seorang imam yang dikenali sebagai Maulana Saad.

Dua orang turut cedera dalam serangan itu.

Polis Gurgaon berkata, penyerang (yang membakar masjid) telah dikenal pasti dan beberapa daripada mereka telah ditangkap.

Serangan itu berlaku selepas tercetus pertempuran pada hari sama – di daerah jiran Nuh apabila perarakan anjuran kumpulan ekstremis sayap kanan Hindu Vishwa Hindu Parishad (VHP) melalui daerah yang didominasi umat Islam itu.

Keganasan itu menyebabkan sekurang-kurangnya empat orang terbunuh, termasuk dua anggota pengawal rumah – pasukan sukarela yang membantu polis mengawal gangguan awam – dan sekurang-kurangnya 20 cedera.

“Perarakan itu bertujuan untuk berpindah dari satu kuil ke kuil lain tetapi pertempuran berlaku antara dua kumpulan dalam perjalanan, yang mengakibatkan kematian empat orang,” jurucakap polis Nuh, Krishan Kumar memberitahu Reuters.

Berikutan keganasan itu, perintah larangan telah dikenakan di Gurugram, dan sekolah serta kolej di daerah itu diarahkan tutup pada hari Selasa.

Perintah berkurung juga dikenakan di Nuh di mana internet juga telah ditutup.

Agenda Perdana Menteri, Narendra Modi yang membawa konsep ‘Hindu didahulukan’ sejak berkuasa pada 2014 telah mencetuskan ketegangan komunal di India.

Insiden terbaharu menyasarkan minoriti Muslim India yang dilakukan oleh nasionalis Hindu telah dikuatkan dengan sikap berdiam diri Modi terhadap serangan sedemikian sejak berkuasa.

Selama bertahun-tahun, orang India Muslim sering menjadi sasaran termasuk aspek gaya makanan dan pakaian serta perkahwinan.

Pengkritik berkata, ketegangan ini diburukkan lagi oleh televisyen India berhaluan kanan dalam program perbahasan yang disiarkan.

Kumpulan hak asasi antarabangsa memberi amaran bahawa serangan sedemikian akan terus meningkat.

Mereka berkata, parti pemerintah Modi mengabaikan aspek itu dan kadangkala membiarkan  ucapan kebencian terhadap umat Islam, yang terdiri daripada 14 peratus daripada 1.4 bilion penduduk India – masih menjadi penduduk Islam kedua terbesar antara negara. – Agensi


Sambutan Hari Kebangsaan disiar di semua saluran televisyen utama

KUALA LUMPUR, 29 Muharam 1444H, Sabtu – Sambutan Hari Kebangsaan akan disiarkan secara langsung menerusi semua stesen televisyen utama negara bagi memberi peluang kepada Keluarga Malaysia yang tidak dapat hadir ke Dataran Merdeka pada 31 Ogos nanti.

Ketua Setiausaha Kementerian Komunikasi dan Multimedia Datuk Seri Mohammad Mentek berkata perkara itu adalah selaras dengan tema hari kebangsaan iaitu “Keluarga Malaysia Teguh Bersama” yang berteraskan tiga tunjang utama iaitu kebersamaan, keterangkuman dan kesyukuran.

Menurutnya, sambutan pada tahun ini melibatkan penyertaan terbesar iaitu seramai 18,000 peserta membabitkan pelbagai kontinjen perbarisan antaranya daripada 27 kementerian dan pelbagai badan korporat dalam negara.

“Bila kita bercakap mengenai keterangkuman dan kebersamaan sudah pasti kita harapkan penglibatan pelbagai pihak dari kerajaan termasuk agensi swasta sendiri yang turut terlibat dalam acara ini.

Kita tampilkan juga pelbagai aset negara. Sejumlah hampir 300 aset negara yang akan terlibat yang kita jangkakan akan dapat menarik perhatian orang ramai dan pelbagai aset kita sediakan,” katanya dalam program wawancara Agenda Awani terbitan Astro Awani.

Berkongsi hasil tinjauan persiapan di Dataran Merdeka semalam, Mohammad yang juga merupakan Pengerusi Jawatankuasa Teknikal Sambutan Hari Kebangsaan dan Hari Malaysia 2022 berkata ia sudah mencapai kemajuan 80 peratus.

Beliau turut menyeru supaya orang ramai hadir bagi memeriahkan acara itu setelah dua tahun negara tidak menyambut hari kebangsaan dalam skala yang besar berikutan pandemik COVID-19.

“Harapan saya agar setiap warga kota dan mereka yang tinggal berhampiran Lembah Klang datanglah beramai-ramai ke Dataran Merdeka, dan diharapkan agar dapat menyuntik semangat patriotisme dalam kalangan keluarga Malaysia dengan menonton sendiri perarakan, persembahan, dan pencapaian yang telahpun kita lakukan,” katanya. – Bernama


Kerajaan cadang bentang RUU Imuniti Negara

KOTA KINABALU, 15 Zulhijjah 1444H, Selasa – Kerajaan bercadang membentangkan Rang Undang-Undang Imuniti Negara yang kini dalam peringkat dasar pada sidang Parlimen Oktober depan, kata Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.

Beliau berkata, undang-undang berkenaan akan mencerminkan prinsip am undang-undang antarabangsa mengenai kekebalan beraja, perkhidmatan berkesan kepada negara asing, menegakkan hak dan kepentingan pihak berkaitan, menjaga kedaulatan negara serta mempromosi hubungan baik dengan negara lain.

“Akta Imuniti Negara bertujuan mengkodifikasikan prinsip kekebalan negara sebagai sebahagian undang-undang Malaysia, mencerminkan usaha Malaysia dalam memastikan kedaulatan negara dilindungi dalam hal tuntutan,” katanya.

Azalina berkata demikian ketika berucap secara dalam talian pada Kolokium Penyelesaian Pertikaian Antarabangsa 2023 yang dirasmikan Ketua Menteri Sabah Datuk Seri Hajiji Noor di sini hari ini.

Menurut Azalina, pada 6 Jun 2023, kerajaan Malaysia memperoleh kemenangan bersejarah dalam pertikaian undang-undang berterusan dengan kumpulan Sulu apabila Mahkamah Rayuan Paris mendapati bahawa penimbang tara secara salah mengekalkan bidang kuasanya.

“Keputusan ini telah mengukuhkan kedudukan dan keyakinan yang besar kepada pendirian tegas Malaysia dalam perkara ini. Lebih penting, keputusan bersejarah terkini oleh Mahkamah Rayuan The Hague pada 27 Jun 2023 adalah keputusan pertama menolak percubaan pemohon untuk mengiktiraf dan menjalankan penganugerahan akhir yang didakwa.

“Keputusan Mahkamah Rayuan The Hague ini akan menyumbang kepada kejayaan berikutnya dalam prosiding berterusan yang dilancarkan oleh Kerajaan untuk menentang pengiktirafan dan pelaksanaan Penganugerahan Akhir di bidang kuasa lain, termasuk di Luxembourg,” katanya.

Sementara itu, Hajiji dalam ucapan perasmiannya menggesa masyarakat global untuk bersama-sama Sabah dalam menolak tuntutan tidak berasas oleh kumpulan Sulu, yang mengancam bukan sahaja Malaysia tetapi juga prinsip yang menyokong ketenteraman antarabangsa.

“Masyarakat antarabangsa memainkan peranan penting dalam menyokong pendirian Malaysia dalam perkara ini. Kami berterima kasih atas solidariti yang dizahirkan oleh rakan-rakan dan sekutu kami, yang memahami kepentingan menegakkan prinsip kedaulatan dan integriti wilayah.

“Keputusan terbaru di Mahkamah Rayuan Paris di Perancis dan di Mahkamah Rayuan The Hague, Belanda adalah bukti komitmen tidak berbelah bahagi kerajaan dalam melindungi hak, integriti dan kedaulatan Sabah,” katanya.

Hajiji mengulangi bahawa kerajaan Sabah dengan tegas menolak award akhir yang dikeluarkan oleh Dr Gonzalo Stampa pada 28 Feb 2022 dan tidak mengiktiraf kesahannya.

“Kami menganggap ia tidak berasas, tidak mempunyai sebarang asas undang-undang atau sejarah. Kami melihatnya sebagai percubaan untuk menjejaskan kedaulatan dan keutuhan wilayah Malaysia, terutamanya berkaitan negeri Sabah,” katanya.

Hajiji berkata, award akhir itu telah membangkitkan pertikaian undang-undang antarabangsa yang berterusan antara kerajaan Malaysia dan kumpulan yang mengaku sebagai waris Kesultanan Sulu tersebut.

Beliau berkata award itu telah mencetuskan perbincangan dan perbahasan yang meluas, memerlukan perhatian dan respons kerajaan negeri Sabah dan kerajaan Persekutuan.

“Saya berkeyakinan penuh terhadap kerajaan Persekutuan yang telah bekerja keras bersama-sama pejabat Jabatan Peguam Besar Negeri Sabah untuk menangkis cerita palsu yang disebarkan oleh mereka yang menyokong tuntutan Sulu.

“Kerajaan negeri Sabah akan terus bekerjasama rapat dengan kerajaan Persekutuan untuk menangani kes ini,” katanya. – Bernama


Jemaah B40, M40 terpilih secara rayuan perlu bayar RM30,850

MAKKAH, 3 Zulhijjah 1444H, Khamis – Jemaah haji dalam kalangan B40 dan M40 yang terpilih ke Tanah Suci selepas membuat rayuan perlu membayar kos haji penuh berjumlah RM30,850 seorang kerana mereka tidak berada dalam giliran menunaikan haji tahun semasa.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, keutamaan menunaikan ibadat haji bagi tahun ini diberikan kepada mereka yang tersenarai melaksanakannya pada 2020, 2021 dan 2022 yang tertangguh akibat pandemik COVID-19.

“Apabila ada kekosongan, kita buka giliran kepada mereka yang berada di luar giliran. Giliran mereka ini mungkin pada 2025, 2026 atau 2027 dan layak menerima bantuan kewangan haji pada tahun-tahun itu.

“Tetapi apabila mereka ini membuat rayuan dan berjaya, polisi rayuan ini ialah mereka yang ada kemampuan atau istito’ah (membayar jumlah penuh),” katanya ketika sesi ramah mesra bersama jemaah haji di Ibu Pejabat Tabung Haji (TH) Makkah, Abraj Janadriyah di sini.

Beliau menjawab soalan diajukan seorang jemaah haji wanita bertanyakan mengapa jemaah haji dalam kalangan B40 dan M40 yang terpilih menunaikan haji selepas membuat rayuan perlu menanggung kos haji seperti golongan T20.

Bayaran haji untuk jemaah haji Muassasah bagi kumpulan B40 yang pertama kali menunaikan haji tahun ini kekal pada kadar RM10,980 seorang, manakala RM15,980 seorang bagi M40.

Dalam sidang media selepas itu, Mohd Na’im menjelaskan terdapat 60,000 pendeposit TH yang sedang menunggu giliran dan sanggup membayar jumlah penuh berkenaan, namun tidak terpilih.

“Bayangkan kalau mereka yang merayu ini potong giliran, dapat pula bantuan kewangan, sedangkan ada yang lain berkemampuan dan bersetuju untuk membayar RM30,850 tetapi tidak berjaya dalam rayuan,” katanya.

Selain itu, beliau berkata, terdapat 69 jemaah haji B40 dan M40 yang menerima tawaran menunaikan haji pada tahun ini menolak bantuan kewangan haji dengan membayar kos penuh kerana mengetahui bahawa istito’ah sebagai asas kewajipan haji.

Sementara itu, Mohd Na’im berkata, kesemua 31,600 jemaah haji Malaysia telah berada di Makkah dengan penerbangan terakhir membawa 357 bakal haji tiba di Jeddah pada malam tadi.

Beliau turut memaklumkan terdapat 56 jemaah haji dirawat di wad pusat rawatan TH dan lima di fasiliti kesihatan Arab Saudi.

Dalam pada itu, seorang jemaah haji wanita berusia 75 tahun meninggal dunia akibat jangkitan kuman dalam paru-paru pada 19 Jun lepas, menjadikan dua jemaah haji negara meninggal dunia setakat ini. – Bernama


Rasuah seolah diterima sebagai norma, hingga pelaku tak anggap ‘jenayah’

BANGI, 2 Rejab 1442H, Ahad – Jenayah rasuah akan terus berlaku selagi terdapat pihak yang sanggup memberi dan menerima tanpa memikirkan kesan pada masa hadapan.

Penganalisis politik, Azizi berkata, perkara itu akhirnya akan menggugat keselamatan dan pertahanan negara.

Malah, katanya, sempadan negara turut dikompromi akibat daripada kesan amalan berkenaan.

Beliau melihat amalan semakin parah, lebih malang ada pihak tidak segan silu untuk melakukannya walaupun tahu ia perbuatan tidak bermaruah.

“Dengan adanya pihak yang sanggup menerima rasuah, keselamatan negara juga telah dikompromi dan diceroboh oleh pihak yang gemar mengambil kesempatan,” katanya seperti dilapor SInar Harian.

Mengulas mengenai perkara sama, Azizi berkata, perbuatan rasuah atau korupsi sudah menjadi jenayah yang diterima sebagai satu norma dalam kehidupan masyarakat di negara ini.

Beliau berkata, terdapat segelintir individu yang menganggap bahawa perbuatan rasuah tidak salah.

Sehinggakan, rasuah tidak lagi dianggap sebagai satu jenayah atau dosa sama ada kepada si pemberi atau penerima dan ini sangat merbahaya untuk negara.

Katanya, penerima rasuah dalam kalangan kakitangan kerajaan, khususnya individu yang terbabit dengan penguatkuasaan undang-undang, pertahanan dan keselamatan negara boleh diklasifikasikan sebagai pengkhianat negara.

“Saya berpendapat orang Islam di negara ini mungkin telah termakan daging import yang haram atau status halalnya diragui menyebabkan ada dalam kalangan yang berpangkat sanggup menerima rasuah.

“Mereka ini boleh diumpamakan sebagai pengkhianat negara kerana amanah dan tanggungjawab yang diberikan tidak dipikul dengan baik,” katanya.

Katanya, penerima dan pemberi rasuah perlu dihukum dengan hukuman yang sama untuk mengelakkan pemberi rasuah terus berani memberi suapan.

“Hukuman terhadap kedua-duanya iaitu pemberi dan penerima rasuah perlu sama berat supaya orang yang mahu beri rasuah pun takut dikenakan hukuman (berat), menyebabkan mereka akan berfikir dua kali,” katanya.


Warga ATM, veteran terima manfaat bantuan khas Aidilfitri

KUALA LUMPUR, 4 April 1443H, Rabu – Seramai 120,615 pegawai dan anggota Angkatan Tentera Malaysia (ATM) yang sedang berkhidmat serta kira-kira 200,000 veteran ATM akan menerima manfaat Bantuan Khas Kewangan Aidilfitri seperti diumumkan Perdana Menter,i Datuk Seri Ismail Sabri Yaakob, semalam.

Menteri Kanan Pertahanan, Datuk Seri Hishammuddin Tun Hussein berkata, menerusi Mesyuarat Kabinet hari ini mengesahkan bantuan khas kewangan tersebut merangkumi pegawai dan anggota serta veteran ATM yang berdaftar dengan Jabatan Hal Ehwal Veteran (JHEV) sama ada berpencen atau tidak berpencen.

“Bagi veteran ATM yang masih belum berdaftar dengan JHEV, disarankan agar segera melakukan pendaftaran yang membolehkan manfaat bantuan khas kewangan ini dinikmati.

“Kementerian Pertahanan percaya, bantuan khas kewangan ini sedikit sebanyak akan dapat membantu anggota dan veteran ATM melakukan persiapan menjelang sambutan perayaan pada 1 Syawal,” katanya dalam kenyataan hari ini.

Hishammuddin turut merakamkan penghargaan dan terima kasih kepada Ismail Sabri dan Menteri Kewangan,Tengku Datuk Seri Zafrul Abdul Aziz serta Kabinet kerana mengambil kira anggota dan veteran ATM dalam pemberian Bantuan Khas Kewangan Aidilfitri ini serta bantuan-bantuan lain sebelum ini.

“Ini bukan sahaja menggambarkan keprihatinan terhadap soal kebajikan warga ATM tetapi juga menyerlahkan penghargaan yang tidak berbelah bahagi terhadap jasa serta pengorbanan para anggota dan veteran ATM kepada negara,” katanya.

Semalam, kerajaan bersetuju memberikan Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah, termasuk kakitangan di bawah skim Contract Of Service, Contract For Service, pegawai sambilan harian serta lantikan di bawah Malaysia Short-Term Employment Programme (MySTEP) dan RM250 kepada pesara kerajaan.-  Bernama


PH-BN bentuk Kerajaan Perpaduan di Pulau Pinang

GEORGE TOWN, 26 Muharam 1445H, Ahad – Gabungan Pakatan Harapan (PH) dan Barisan Nasional (BN) berjaya menubuhkan Kerajaan Perpaduan di Pulau Pinang selepas memenangi majoriti dua pertiga iaitu 29 kerusi daripada 40 kerusi yang dipertandingkan pada Pilihan Raya Negeri (PRN) hari ini.

Ketua Menteri, Chow Kon Yeow berkata, dengan kemenangan ini Kerajaan Perpaduan di peringkat negeri  akan dibentuk dan istiadat mengangkat sumpah Ketua Menteri Pulau Pinang baharu akan berlangsung pada Ahad.

“Kita sudah cukup kerusi untuk membentuk Kerajaan Negeri Pulau Pinang dan akan diadakan majlis angkat sumpah ketua menteri baharu. Sepertimana diputuskan pimpinan, saya akan mewakili kerajaan negeri baharu untuk angkat sumpah,” katanya  kepada pemberita di Perhimpunan Perpaduan di sini malam ini.

Chow berkata DAP memenangi kesemua 19 kerusi DUN yang ditandingi, PKR (tujuh) , Amanah (satu) dan  BN (dua) daripada  keseluruhan 40 kerusi DUN di Pulau Pinang.

Sementara itu, Timbalan Pengerusi Perikatan Nasional (PN) Pulau Pinang, Oh Tong Keong berkata, pihaknya menerima keputusan rakyat secara terbuka, namun agak kecewa kerana DUN Pulau Pinang akan kurang diwakili pembangkang daripada kaum Cina dan India.

“Kami berterima kasih kepada pengundi kerana memilih kumpulan pembangkang yang lebih kuat berbanding yang lepas, namun agak kecewa kerana DUN Pulau Pinang akan kurang wakil rakyat Cina dan wakil rakyat India daripada pembangkang,” katanya.

Pada PRU14,  PH kekal mempertahankan kemenangannya selepas memperoleh 37 daripada keseluruhan 40 kerusi DUN, termasuk dua daripada calon Bersatu yang ketika itu masih bersama PH manakala BN memenangi dua kerusi dan PAS (satu).

Sementara itu, Pengerusi Badan Perhubungan UMNO Pulau Pinang Datuk Musa Sheikh Fadzir berkata pihaknya akan membuat analisis keputusan PRN bagi mengenal pasti punca kekalahan empat kerusi yang ditandingi parti itu.

“Berdasarkan analisis keputusan PRN, kita akan mengenal pasti kelemahan. Biarpun tidak menang, calon yang kalah akan terus berkhidmat untuk masyarakat DUN tersebut,”  katanya.

Dalam pada itu, Timbalan Pengerusi PKR Pulau Pinang, Datuk Muhammad Bakhtiar Wan Chik berkata, walaupun partinya menerima keputusan rakyat, namun ini akan dijadikan  pengajaran untuk lebih memahami dan mendekati pengundi. – Bernama


Malaysia sambut baik jemaah luar negara dibenar laksana umrah

BANGI, 17 Rabiulawal 1442H, Selasa – Malaysia menyambut baik keputusan kerajaan Arab Saudi, baru-baru ini membenarkan jemaah luar negara mengerjakan ibadah umrah selama 10 hari dengan prosedur operasi standard (SOP) yang telah ditetapkan.

Kementerian Luar Negeri dan Jabatan Perdana Menteri (Hal Ehwal Agama) dalam satu kenyataan bersama memaklumkan, bahawa kerajaan akan bekerjasama rapat dalam usaha memastikan umat Islam di Malaysia turut dapat mengerjakan umrah di tanah suci.

Katanya, kerajaan akan terus memantau situasi COVID-19 khususnya di negara ini, pada masa sama meneliti dari semasa ke semasa SOP ibadah umrah yang ditetapkan oleh kerajaan Arab Saudi.

“Kerajaan akan melakukan yang terbaik demi kepentingan rakyat Malaysia khususnya jemaah umrah yang bakal ke tanah suci kelak. Bagi kerajaan, keselamatan dan kesihatan jemaah umrah Malaysia adalah keutamaan tertinggi,” katanya hari ini.

Di samping itu, kenyataan turut memaklumkan, kedua-dua kementerian akan mendapatkan khidmat nasihat Majlis Keselamatan Negara (MKN) dan Kementerian Kesihatan Malaysia (KKM).

“Marilah kita sama-sama mendoakan, semoga segala usaha demi memastikan umat Islam di Malaysia dapat kembali ke tanah suci dipermudahkan Allah SWT. Insya-Allah,” katanya.


Kebun haram: Menang, kalah esok penentunya!

KITA harap agar warga Pahang terutamanya warga Raub yang berkelapangan esok untuk sama-sama hadir ke Mahkamah Tinggi Kuantan untuk menyaksikan secara terus akan apa yang bakal terjadi di mahkamah esok.

Apakah akan menang? Apakah akan kalah? Atau apakah akan tangguh lagi dan lagi?

Kita nantikan esok! InsyaAllah saya akan membuat sidang media secara langsung di laman Facebook saya sebaik sahaja kita keluar dari mahkamah.

#HentiCerobohTanahPahang
#MengangkatSuaraUmat

Haji Aminuddin Yahaya
Presiden Ikatan Muslimin Malaysia (ISMA)


RUU Anti-Lompat Parti mampu bawa kestabilan politik negara

KUALA LUMPUR, 5 Muharram 1443H, Sabtu – Parti Bersatu Sabah (PBS) menyokong cadangan membentangkan Rang Undang-undang (RUU) Anti-Lompat Parti menerusi rangka persefahaman rentas parti sekiranya usul undi percaya kepada Perdana Menteri diluluskan, seperti diumum kerajaan semalam.

Ketua Penerangan PBS Datuk Julita Majungki berkata ini kerana cadangan itu diyakini boleh membawa kestabilan politik di peringkat negeri dan persekutuan.

Malah RUU berkenaan merupakan perkara yang telah lama dibawa dan dicadangkan oleh PBS sebelum ini, katanya yang juga Pembantu Menteri Pembangunan Masyarakat dan Kesejahteraan Rakyat negeri dan Ahli Dewan Undangan Negeri Matunggong.

“PBS turut menyokong penuh cadangan dan langkah-langkah reformasi dalam pentadbiran yang akan dibuat sekiranya mendapat sokongan rentas parti undi dua pertiga di Dewan Rakyat dan Dewan Negara,” katanya dalam kenyataan media hari ini.

Semalam, Perdana Menteri Tan Sri Muhyiddin Yassin mengemukakan tujuh cadangan rangka persefahaman rentas parti yang akan dilaksanakan sekiranya usul undi percaya terhadap Perdana Menteri diluluskan pada persidangan Dewan Rakyat akan datang.

Antaranya Muhyiddin berkata sekiranya kerajaan berjaya mendapatkan sokongan dwipartisan di Dewan Rakyat dan Dewan Negara melebihi majoriti dua pertiga, RUU Pindaan Perlembagaan untuk mengehadkan tempoh jawatan Perdana Menteri kepada dua penggal sahaja serta RUU Anti-Lompat Parti akan dibentangkan di Parlimen.

Julita berkata RUU Anti-Lompat Parti itu adalah antara perkara terpenting yang harus disokong sepenuhnya oleh semua Ahli Parlimen kerana impaknya bersifat kekal kepada kestabilan negara dan melindungi suara serta kehendak rakyat yang mengundi wakil rakyat mereka.

“Saya tidak hairan melihat reaksi parti-parti politik pembangkang dari Sabah yang menolak cadangan Perdana Menteri khususnya RUU Anti-Lompat Parti ini kerana mereka tidak dapat menyokong sesuatu yang merugikan mereka atau menghalang mereka untuk berkuasa dengan apa cara sekali pun,” katanya. – Bernama


Kes COVID-19 dunia lebih 19 juta

WASHINGTON, 17 Zulhijjah 1441H, Jumaat – Jumlah jangkitan positif COVID-19 di seluruh dunia terus meningkat dan setakat pagi ini sudah melebihi 19 juta kes.

Kematian global akibat pandemik pula sudah melepasi 700,000 orang, dan Eropah kekal menjadi wilayah paling teruk dilanda wabak dengan lebih 200,000 kematian direkodkan.

Afrika Selatan mencatatkan jumlah jangkitan kelima tertinggi di dunia, selepas Amerika Syarikat, Brazil, India dan Russia.

Pemerintah di seluruh dunia ketika ini sedaya upaya mengekang wabak COVID-19 sejak kebanyakan negara menarik balik perintah sekatan awal.

Di Australia, bandar raya kedua terbesar – Melbourne dilaporkan terpaksa menutup perniagaan yang tidak penting dan mengarahkan ratusan ribu orang untuk tinggal di rumah.

Finland turut memperkenalkan kawalan baharu terhadap kemasukan pelancong dari beberapa negara EU termasuk Belgium, Belanda dan Andorra.

Pihak berkuasa Finland melarang pelancong yang tiba dari sana dan mengenakan kuarantin 14 hari kepada mereka yang kembali dari negara lain.

Austria pula mengeluarkan amaran perjalanan darat ke Sepanyol – antara negara terbaru yang melaksanakannya di tengah-tengah peningkatan kes COVID-19 membabitkan anggota EU. – Agensi


Jakim sentiasa pantau bahan promosi budaya LGBT

PUTRAJAYA, 29 Muharam 1445H, Rabu – Jabatan Kemajuan Islam Malaysia (Jakim) memandang serius sebarang usaha mempromosi buku yang boleh mendorong anak-anak terpengaruh dengan budaya lesbian, gay, biseksual dan transgender (LGBT) seperti dipaparkan dalam video tular baru-baru ini.

Ketua Pengarah Jakim, Datuk Hakimah Mohd Yusoff berkata, jabatan itu telah menerima aduan berkaitan video tular oleh Cordova Media mengenai beberapa buku yang didakwa mendorong anak-anak agar terpengaruh dengan LGBT dan penelitian mendapati ia diambil di luar negara.

“Walaupun tiada buku seperti dipaparkan dalam video tersebut di mana-mana kedai buku tempatan, namun Jakim mengambil serius terhadap sebarang usaha mempromosi buku berkenaan dalam kalangan masyarakat negara ini khususnya umat Islam.

“Kandungan buku-buku seumpama ini bukan sahaja mempromosikan budaya homoseksual di Malaysia, malah melanggar sensitiviti agama, undang-undang serta budaya negara ini,” menurutnya dalam kenyataan.

Beliau juga berkata, Jakim sentiasa bekerjasama dengan Kementerian Dalam Negeri bagi memantau sebarang terbitan bahan bercetak yang mempromosikan budaya LGBT dan undang-undang Malaysia menetapkan kandungan buku seumpama itu melanggar Seksyen 7(1) Akta Mesin Cetak dan Penerbitan 1984 kerana terdapat kandungan yang mungkin memudaratkan ketenteraman awam, moral serta kepentingan awam.

Hakimah turut menasihati ibu bapa agar sentiasa memantau anak-anak supaya tidak membeli sebarang bahan bacaan yang mempunyai unsur negatif dan bercanggah dengan ajaran Islam. – Bernama


Campak cucu dari apartmen: Saksi dengar pertengkaran

KUALA LUMPUR, 13 Rabiulakhir 1442H, Ahad – Saksi kejadian kanak-kanak maut dipercayai dicampak dari tingkat tiga sebuah apartmen di Danau Kota di sini, mendakwa mendengar bunyi bising dan pertengkaran sebelum insiden tragis itu berlaku.

Idayu Ismail, 24, berkata selepas mendengar bunyi bising pada kira-kira 8 pagi, beliau membuka pintu sedikit lantas mengintai dan terlihat dua wanita dipercayai ahli keluarga suspek kes itu berada di tangga berhadapan unit apartmennya, sedang meminta tolong.

“Saya terdengar mereka meminta tolong dan tengok isteri suspek berada dalam keadaan bogel dan berlumuran darah, menyebabkan saya segera menghubungi polis,” katanya kepadanya pemberita di sini, hari ini.

Seorang lagi saksi Maimun Ismail, 41, berkata dia dan adiknya membantu menutup tubuh seorang wanita dipercayai isteri suspek yang tidak berpakaian dan diberitahu suspek masih bersama cucu tirinya itu di dalam rumah.

Idayu mendakwa tidak lama kemudian kedengaran bunyi sesuatu dicampak ke bawah, dan boleh didengar dari unit apartmennya yang terletak di tingkat bawah.

“Suspek didapati membaling telefon bimbitnya ke bawah dan mencampak cucu tirinya itu melalui tingkap kediamannya di tingkat tiga, sebelum suspek terjun dari tingkap yang sama,” katanya.

Suspek mengalami kecederaan akibat terjunannya dari tingkat tiga dan ditahan oleh penduduk setempat dan pengawal keselamatan apartmen berkenaan, sebelum diserahkan kepada polis yang kebetulan baru tiba.

Ekoran kejadian itu, seorang suspek lelaki warga Nigeria berusia 42 tahun ditahan, kerana dipercayai mencampakkan cucu lelaki tirinya dari tingkat tiga sebuah apartmen.

Kejadian dilaporkan berlaku apabila suspek dikatakan cuba merogol seorang daripada anak perempuan tirinya berusia 24 tahun, yang mempunyai seorang anak lelaki berusia empat tahun iaitu mangsa yang maut.

Suspek dilaporkan memukul cucu tirinya itu sehingga lemah-longlai, sebelum mencampaknya ke luar tingkap di bilik utama selepas dihalang isterinya dan tiga anak tirinya yang lain. – Bernama


Buku Tommy Thomas diharamkan KDN?

BANGI, 23 Jamadilakhir 1442H, Jumaat – Buku tulisan bekas Peguam Negara, Tan Sri Tommy Thomas kini dalam pemerhatian Kementerian Dalam Negeri (KDN).

Menurut sumber, buku bertajuk ‘My Story: Justice in The Wilderness’ itu mungkin diharamkan jika diputuskan menteri.

“Mereka sedang siapkan laporan untuk diserahkan kepada menteri. Pihak menteri mempunyai kuasa untuk mengarahkan buku itu diharamkan,” katanya ringkas seperti dipetik Sinar Harian hari ini.

Semalam, bekas Peguam Negara, Tan Sri Mohamed Apandi Ali membuat laporan polis terhadap Tommy atas dakwaan melakukan tiga kesalahan bawah Kanun Keseksaan dan Akta Rahsia Rasmi (OSA).

Apandi berkata, Tommy turut mendedahkan beberapa perkara sulit yang masih tertakluk bawah undang-undang kerahsiaan negara, termasuk perbincangan dalam mesyuarat Kabinet dan urusan berkaitan jawatannya selaku Peguam Negara ketika itu.


Gempa bumi Turkiye: Pasukan MAS-O1 SMART temukan 6 mayat

GAZIANTEP, 20 Rejab 1444H, Sabtu – Pasukan MAS-01 SMART menemukan enam mayat mangsa gempa bumi di sebuah bangunan hotel dan kediaman tujuh tingkat yang runtuh sepenuhnya di Nurdagi di sini, pada Jumaat.

Lima mayat terdiri daripada seorang wanita dan empat lelaki dipercayai sekeluarga itu dijumpai pada 9.30 pagi waktu tempatan (2.30 petang waktu Malaysia) manakala mayat keenam iaitu seorang wanita ditemukan pada 2.10 petang (7.10 malam waktu Malaysia).

Pasukan MAS-01 SMART ialah pasukan mencari dan menyelamat (SAR) dari Malaysia yang pertama dihantar ke Turkiye, Isnin lepas.

Pada Rabu, kerajaan Malaysia menghantar satu lagi pasukan SAR terdiri daripada 20 anggota Pasukan Mencari dan Menyelamat Khas Malaysia (SMART), 30 anggota Jabatan Bomba dan Penyelamat Malaysia dan 20 pegawai Angkatan Pertahanan Awam Malaysia.

Turut menyertai pasukan berkenaan ialah dua petugas Pertubuhan Berita Nasional Malaysia (Bernama) dan seorang petugas Radio Televisyen Malaysia (RTM).

Nurdagi adalah antara kawasan di Gaziantep yang teruk terjejas susulan gempa bumi kuat yang melanda selatan Turkiye, Isnin lepas.

Pemerhatian Bernama yang tiba di sini pada pukul 3 pagi waktu tempatan (8 pagi waktu Malaysia) pada Jumaat, mendapati bandar Nurdagi mengalami kemusnahan teruk, apabila bangunan kediaman setinggi dua hingga tujuh tingkat runtuh sepenuhnya.

Kawasan runtuhan ditugaskan kepada pasukan MAS-01 SMART ialah sebuah hotel dan kediaman setinggi tujuh tingkat yang runtuh sepenuhnya dan dipercayai terdapat lebih 100 mangsa terkorban dalam runtuhan bangunan itu.

Lebih menyedihkan, ramai anggota keluarga yang terselamat berkumpul di sekitar kawasan runtuhan berkenaan melihat usaha SAR yang dilakukan oleh pasukan penyelamat tempatan dan Malaysia dengan harapan dapat melihat anggota keluarga mereka dijumpai dalam keadaan masih hidup.

Namun, berdasarkan pengamatan Bernama, peluang untuk mangsa yang hidup dijumpai mungkin amat tipis berikutan sudah lama terperangkap serta cuaca sejuk melampau dengan bacaan kosong hingga tiga darjah Celcius pada waktu siang dan boleh menurun hingga -6 darjah Celcius pada waktu malam sehingga sebelum matahari terbit pada kira-kira 7.30 pagi.

Mangsa yang terselamat kebanyakannya masih berada di sekitar sini dan tinggal di khemah-khemah yang disediakan oleh The Disaster and Emergency Management Presidency (AFAD), sebuah agensi pengurusan bencana kerajaan Turkiye.

Berikutan cuaca sejuk yang melampau, ramai dalam kalangan mereka dilihat tidur atau berhimpun di depan unggun api untuk memanaskan badan.

Difahamkan, ramai anggota pasukan MAS-01 SMART turut melakukan perkara sama, malah ramai antara mereka memberitahu hanya tidur dua atau tiga jam kerana cuaca yang amat sejuk.

Gempa bumi kuat berukuran 7.8 pada skala Richter yang melanda selatan Turkiye dan barat laut Syria pada Isnin lepas, telah meragut ribuan nyawa.

Kesan gegaran turut dirasai di Cyprus dan Lubnan.

Jumlah korban dalam tragedi gempa bumi kuat di Turkiye terus meningkat dengan setakat ini seramai 20,318 orang dilaporkan terkorban manakala lebih 80,000 lagi cedera, lapor Agensi Anadolu (AA) memetik agensi bencana negara itu pada Jumaat.

Pada Selasa, Turkiye mengisytiharkan darurat selama tiga bulan di 10 wilayah iaitu Adana, Adiyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar.-  Bernama